Len začíname, nebudeme hrať mŕtve, odkazujú Trumpovi milióny žien

Nový prezident Trump hneď po začiatku úradovania začal rušiť kľúčovú reformu svojho predchodcu.

WASHINGTON, BRATISLAVA. Najväčší washingtonský park známy ako Národná promenáda sa v sobotu zmenil na nepoznanie až tak, že na leteckých záberoch zo zeleno-bielej zmenil farbu na záplavu ružovej. Deň po tom, ako sa Donald Trump oficiálne stal 45. prezidentom Spojených štátov amerických, sa v ňom zhromaždili státisíce nahnevaných žien ale aj tisíce mužov, organizátori dokonca hovorili o miliónovej účasti. Ďalšie asi dva milióny protestujúcich zaplavili ulice ďalších amerických miest od New Yorku, cez Boston až po floridské Miami. V dave sa okrem bežných Američaniek a Američanov objavili aj celebrity a dokonca politici. Všetci mali spoločné prakticky len jednu vec – Trumpa nepovažujú za svojho prezidenta a napriek tomu, že vyhral demokratické voľby, nemienia sa zmieriť s tým, ako rozdeľuje celú spoločnosť. „Sme tu. Nebudeme ticho. Nebudeme hrať mŕtvych. Budeme bojovať za to, v čo veríme!“ cituje Guardian senátorku Elizabeth Warrenovú, ktorá sa takisto zapojila do protestov. Sme tu. Nebudeme ticho. Nebudeme hrať mŕtvych. Budeme bojovať za to, v čo veríme Američanky by sa podľa nej napriek Trumpovmu víťazstvu mali angažovať len v ženských ale aj v iných zásadných témach - za zdvihnutie minimálnej mzdy, za boj proti klimatickým zmenám, za pomoc rodinám utečencov, za ochranu volebného práva, za právo odborov či za zmenu trestného zákonníka. Američania podobne masové protesty zažili naposledy v septembri 2011, keď v newyorskom parku Zuccoti vznikalo hnutie Occupy Wall Street bojujúce proti finančníkom, lobistom a špekulantom, ktorí podľa nich zbohatli na finančnej kríze. Hnutie dnes už takmer neexistuje, nedosiahlo nič a v podstate nikdy presne nevedelo, čo je jeho cieľom. Americké médiá sa preto teraz pýtajú, či trojmiliónové antitrumpovské protesty dopadnú podobne. „Chcú byť Tea Party, ale boja sa, že budú len Occupy Wall Street,“ komentoval ich aktivity cez víkend portál Politico. Mnohým však pripomínajú ešte väčšie protesty, ktoré v 60. a 70-tych rokoch zásadne zmenili Ameriku. Vtedy ľudia vychádzali do ulíc v mene práv Afroameričanov, homosexuálov, či proti vojne vo Vietname. "Mám už 58 rokov a nemôžem uveriť, že sa to deje zas," hovorí pre Reuters Pam Foysterová z Colorada. Demonštranti veria, že aj tieto protesty sú len začiatkom väčšieho hnutia. "Toto je len začiatkom, nikam neodchádzame," povedala pre Guardian Evvie Harmonová, koordinátorka pochodu za práva žien. "Toto je masová mobilizácia, využijeme túto sieť ľudí, pôjdeme s nimi lobovať u členov Kongresu, volať guvernérom... Tu sa to všetko rozbehne." Trumpa zatiaľ protesty, aspoň z toho čo hovorí, príliš netrápia. Priamo sa k nim nevyjadril, keď však v sobotu navštívil sídlo spravodajskej služby CIA, opäť si kopol do „nepoctivých médií“. Tie najväčšie odhadli účasť na jeho inaugurácii asi na 250-tisíc ľudí, Trumpov tím však tvrdí, že to bolo minimálne milión. Už z letmých záberov zhora však bolo jasné, že obrovské priestranstvo pred washingtonským Kapitolom bolo v čase, keď tam Trump sľuboval vernosť americkej ústave, takmer poloprázdne. Keď v roku 2009 skladal sľub Obama, davy ľudí ho zaplnili kompletne celé. Funkčné obdobie okrem Trumpa začal cez víkend aj jeho hovorca Sean Spicer. A začal podobne, ako jeho šéf – kritikou médií. „Fotografie z inauguračnej slávnosti boli úmyselne zmanipulované,“ povedal na svojej prvej oficiálnej tlačovke. Médiá chcú podľa neho schválne „minimalizovať obrovskú podporu, ktorú (Trumpovi) vyjadrili zhromaždení na Národnej promenáde“. Nový americký prezident už medzitým začal aj reálne úradovať. Hoci pôvodne tvrdil, že do práce príde až v pondelok, už niekoľko minút po inaugurácii formálne podpísal nominácie na členov svojej vlády. Tú zatiaľ takmer nemá. Senát zatiaľ potvrdil len dvoch jeho ministrov. Celý proces zdržujú demokrati, ktorým sa nepáči najmä navrhovaný minister zahraničných vecí Rex Tillerson známy priateľstvom s ruským prezidentom Vladimirom Putinom. Pre porovnanie, Ronald Reagan mal v čase nastupovania do úradu potvrdených dvanásť nominantov a Bill Clinton trinásť. Podobne ako Trump bol na tom v nedávnej histórii už len George Bush starší. Keď nastupoval do Bieleho domu, nemal potvrdeného ani jedného člena vlády. Trump rovnako už v piatok začal s prisľúbeným rušením Obamacare, kľúčovej reformy, ktorá priniesla zdravotné poistenie miliónom Američanov. Na ďalšie kroky však bude potrebovať obe komory Kongresu, kde majú republikáni väčšinu. Trump chce od pondelka začať plniť svoje sľuby, aspoň tie, kde mu to umožňuje ústava, teda takzvanými prezidentskými nariadeniami. Hneď v pondelok chce spustiť proces odchodu Spojených štátov z Transpacifického partnerstva, čo je medzinárodná dohoda o voľnom obchode medzi dvanástimi krajinami. Prehodnotiť chce aj 23 rokov starú Severoamerickú dohodu o voľnom (NAFTA), ktorá ruší obchodné bariéry medzi Spojenými štátmi, Kanadou a Mexikom. Už po zvolení prisľúbil aj vyhostenie „dvoch až troch miliónov“ ilegálnych prisťahovalcov, ktorí majú zápis v registri. Ustúpil tak od pôvodného sľubu vyhnať z krajiny 13 miliónov nelegálnych imigrantov. Celý proces vyhosťovania však nebude mať celkom vo vlastných rukách – s vyhosťovaním mu totiž musia pomôcť bezpečnostné orgány v jednotlivých štátoch, ktorých sa to týka.


Dubovcová a Štrbová zvíťazili na úvod ME v Moskve, porazili francúzsku dvojicu

MOSKVA. Slovenské reprezentantky v plážovom volejbale Natália Dubovcová a Andrea Štrbová vstúpili úspešne do turnaja majstrovstiev Európy v Moskve. V utorňajšom úvodnom zápase G-skupiny zdolali Francúzky Alexandru Jupiterovú a Aline Chamereauovú 2:0 (19, 17). V stredu o 15.00 SELČ nastúpia proti Rakúšankám Eve Freibergerovej a Valerie Teuflovej, ktoré prehrali so Švajčiarkami Ninou Betschartovou a Tanjou Hüberliovou 0:2 (-21, -18). Slovenky začali súboj s Francúzkami dobre, keď viedli 6:4. V polovici setu sa však fransúzske beachvolejbalistky dostali do tesného náskoku 15:13. Zlom v prvom sete nastal za stavu 16:17, potom získali Slovenky tri body za sebou, zvládli aj koncovku a prvý set vyhrali 21:19. Druhé dejstvo mali Dubovcová so Štrbovou pod kontrolou, hoci úvod bol vyrovnaný. Potom však odskočili Slovenky na 11:8 a náskok už nepustili. Trojbodové vedenie si udržali až do konca, druhý set vyhrali 21:17. Informovala o tom oficiálna stránka Slovenskej volejbalovej federácie (SVF). ME v plážovom volejbale v Moskve - G-skupina ŠTRBOVÁ, DUBOVCOVÁ (10-SR) - Jupiterová, Chamereauová (23-Fr.) 2:0 (19, 17) Betschartová, Hüberliová (7-Švaj.) - Freibergerová, V. Teuflová (26-Rak.) 2:0 (21, 18)


Merkelová rokovala so srbským premiérom Vučičom o migračnej kríze

Balkánska migračná trasa bola oficiálne uzavretá pred rokom.

BERLÍN. Nemecká kancelárka Angela Merkelová počas utorkového stretnutia so srbským premiérom Aleksandarom Vučičom v Berlíne vyzdvihla Srbsko za jeho pomoc pri riešení európskej migračnej krízy. Merkelová ocenila úlohu Belehradu pri prijímaní žiadateľov o azyl s tým, že Nemecko "nechce nechať Srbsko osamote". "Nanešťastie, ilegálna migrácia po takzvanej balkánskej trase je tu stále," uviedla spolková kancelárka. Vučič, ktorého krajina momentálne hostí zhruba 7500 migrantov, poďakoval Nemecku za poskytnutie vybavenia a polície. "Chceme pokračovať v tom, čo robíme, chceme ukázať svoju solidaritu aj ľudskosť," vyhlásil Vučič. Balkánska migračná trasa, ktorá prechádza cez Srbsko, Chorvátsko a Maďarsko, s počiatočnými bodmi v Grécku a Turecku, bola oficiálne uzavretá pred rokom, hoci určitý počet migrantov po nej prichádza do Európy stále. Na zastavenie prílevu migrantov bolo nainštalovaných približne 525 kilometrov oplotenia. V roku 2015, keď migračná kríza vrcholila, Nemecko prijalo rekordných 890-tisíc migrantov, z ktorých väčšina prišla po balkánskej trase.


Facebook má problémy. Fotky nevidia používatelia z Európy aj Ameriky

Tisícky používateľov služieb americkej internetovej spoločnosti Facebook v stredu hlásili problémy pri ich používaní. Hlásenia prichádzali najmä zo Spojených štátov amerických a z Európy, sťažovali sa aj používatelia v Českej republike a na Slovensku. Výpadky sa týkali najväčšej sociálnej siete na svete Facebook, ale aj Instagramu a služby WhastApp. Ľudia najčastejšie hlásili problémy so zobrazovaním a nahrávaním fotografií a iných mediálnych súborov. Spoločnosť Facebook uviedla, že na riešení problémov pracuje. Výpadky so spracovaním súborov vrcholili v stredu podvečer. Okolo deviatej večer začali hlásenia klesať. "Sme si vedomí, že niektorí používatelia a firmy majú v súčasnosti problémy s prenosom či zasielaním obrázkov, videí a ďalších súborov na našich aplikáciách. Pracujeme na tom, aby sa veci čo najrýchlejšie vrátili do normálu," cituje server Mashable z vyhlásenia spoločnosti. Podľa webu Downdetector.com nahlásilo problémy viac ako 14-tisíc používateľov služby pre zdieľanie fotografií Instagram a ďalšie tisíce používateľov sociálnej siete Facebook a WhatsApp. Tento rok v marci postihol Facebook jeden z najväčších výpadkov v histórii spoločnosti. Používatelia po celom svete mali vtedy problémy s prihlasovaním do služieb firmy viac ako 24 hodín.


Americkej banke Merrill Lynch dali v Británii pokutu 34,5 milióna libier

Ide o prvú pokutu firme za neposkytnutie podrobných informácií o obchodovaní s derivátmi podľa európskeho nariadenia o regulácii infraštruktúry trhu.

LONDÝN. Britský úrad pre dohľad nad finančným trhom (Financial Conduct Authority, FCA) udelil americkej banke Merrill Lynch pokutu 34,5 milióna libier (38,49 milióna eur) za to, že do svojich výkazov nezahrnula všetky podrobnosti o obchodoch s derivátmi na burze za 68,5 milióna libier. Ide o prvú pokutu firme za neposkytnutie podrobných informácií o obchodovaní s derivátmi podľa európskeho nariadenia o regulácii infraštruktúry trhu (EMIR) a odzrkadľuje význam, ktorý FCA prikladá tomuto typu správ, uviedol úrad vo svojom vyhlásení. Spresnil, že sa týka obchodov v období február 2014 až 2016. Banka sa v "počiatočnom štádiu" dohodla na urovnaní prípadu, za čo bola jej pokuta znížená o 30 percent. Pripomenula tiež, že sa zaviazala dodržiavať všetky platné regulačné požiadavky. "Prehodnotili sme a zlepšili všetky súvisiace procesy a môžeme potvrdiť, že klienti nepocítili žiadne finančné dôsledky." Regulátori v Británii pracujú na zavedení širokej škály nových nariadení z celého sveta vrátane EMIR a Mifid. Pravidlá EMIR prijaté v roku 2012 sa týkajú trhovej infraštruktúry v Európe.


Keď Najvyšší súd získa budovu, v ktorej sídli, pustia sa do jej rekonštrukcie

V súčasnosti súd sídli v jednej budove s ministerstvom spravodlivosti.

BRATISLAVA. Ešte koncom tohto roka by sa mala uzavrieť zmluva o prevode správy budovy, kde sídli Najvyšší súd aj ministerstvo spravodlivosti, na Najvyšší súd. Uviedla to pre médiá predsedníčka Najvyššieho súdu Daniela Švecová. "Samozrejme, budova si vyžaduje aj rekonštrukciu. V tomto smere sme pripravení,“ povedala s tým, že rekonštrukcia budovy by sa mala začať hneď po tom, ako sa rezort spravodlivosti odsťahuje. Obe inštitúcie momentálne sídlia v jednej budove na Župnom námestí v Bratislave. Ministerstvo spravodlivosti sa plánuje presťahovať do nových priestorov do konca tohto roka. Náklady v priestoroch areálu Výskumného ústavu zváračského odhaduje rezort na 1,7 milióna eur, pričom 1,5 milióna tvorí nájomné a 200-tisíc eur výdavky na prevádzku. Ministerstvo spravodlivosti môže budovu kúpiť až po dvoch rokoch prenajímania, rezort odhaduje jej súčasnú cenu na 23 025 278 eur. Vlastník podľa nájomnej zmluvy priestory najskôr zrekonštruuje pre potreby ministerstva. Otázka sídla rezortu justície trápi ministerstvo spravodlivosti aj Najvyšší súd už dlho. Do nových priestorov sa mal rezort sťahovať už za pôsobenia Lucie Žitňanskej, ale súčasný minister Gábor Gál (Most-Híd) vypísal novú súťaž.


Lídri Únie sa nedohodli na top pozíciách a zvolali krízový summit

Politici nedokázali prekonať vzájomné rozpory.

BRUSEL. Lídri členských krajín sa v piatok na summite EÚ v Bruseli nedohodli na obsadení top pozícií v Únii. O tých by sa malo znova rokovať na krízovom summite 30. júna. Písali o tom agentúry AFP a AP. Ako uviedla AP, lídri EÚ nedokázali ani napriek intenzívnym rokovaniam prekonať vzájomné rozpory a vybrať nominantov na vrcholové pozície v orgánoch Únie - vrátane predsedu Európskej komisie a stáleho predsedu Európskej rady. "Všetky mená zostávajú stále v hre, avšak ja som si istý, že v nedeľu (30. júna) nájdeme riešenie," vyhlásil v tejto súvislosti estónsky premiér Jüri Ratas. Nemecká kancelárka Angela Merkelová a francúzsky prezident Emmanuel Macron na margo neúspešného rokovania uviedli, že bude lepšie niekoľko dní počkať, než prijímať unáhlené rozhodnutia. Ako píše AFP, členské štáty sa podľa predsedu Európskej rady Donalda Tuska zhodli na potrebe "balíka (mien), ktorý bude reflektovať rôznorodosť EÚ". "Stretneme sa znova 30. júna," dodal Tusk na záver.


Sorosova ríša sa opäť predviedla, komentujú maďarské noviny

V stredu Maďari demonštrovali štvrtý raz za jedenásť dní.

BUDAPEŠŤ. Dôvodom stredajšej demonštrácie v Budapešti, ktorá bola už štvrtou krátko po sebe, bol tentoraz vládny návrh novely zákona o občianskych organizáciách. Napísal to vo štvrtok maďarský vládny denník Magyar Idök v článku pod titulkom "Sorosova ríša sa opäť predviedla". Organizátori protestného zhromaždenia, ktorého sa zúčastnilo takmer 10-tisíc ľudí, tvrdia, že vláda chce sťažiť fungovanie civilnej sféry. Návrh zákona o transparentnom fungovaní organizácií financovaných zo zahraničia totiž nariaďuje, že takéto organizácie so zahraničnou podporou vyše 7,2 milióna forintov (23-tisíc eur) ročne by mali túto skutočnosť nahlásiť a mali by povinne na letákoch a vo svojich publikáciách uviesť, že sú podporované zo zahraničia, pripomína denník. Po nedeľňajšom protestnom pochode na podporu Stredoeurópskej univerzity (CEU) amerického finančníka Georgea Sorosa, ktorého sa zúčastnilo okolo 80-tisíc ľudí, bola stredajšia demonštrácia už štvrtou za uplynulých jedenásť dní. Demonštranti podľa spravodajského servera hvg.hu v stredu avizovali, že ďalšie protivládne protestné zhromaždenie bude túto sobotu o 17.30 h na Námestí slobody.


Slovensko sa ani vlani k vyspelejšiemu Západu ekonomicky nepriblížilo

Národná banka konštatuje, že situácia v oblasti prijímania nevyhnutných štrukturálnych reforiem a podpory podnikateľského prostredia na Slovensku sa nezlepšuje.

BRATISLAVA. Slovensko v ekonomickom približovaní k vyspelej Európe naďalej zaostáva. Podľa analýzy konvergencie slovenskej ekonomiky, ktorú vypracovala Národná banka Slovenska (NBS), totiž relatívna výkonnosť hospodárstva krajiny dosahovala v minulom roku 77 percent priemeru Európskej únie, čo znamenalo už štvrtý rok stagnácie v približovaní k ekonomicky vyspelejším štátom Európy. Relatívna produktivita Slovenska dokonca vlani klesla o jeden percentuálny bod na 82 percent priemeru únie. Na druhej strane sa po štyroch rokoch poklesu vlani Slovensko priblížilo v cenách, keď relatívna cenová hladina vlani dosiahla 68 percent priemeru únie a medziročne stúpla o dva percentuálne body. Problémom je fakt, že rozdiely medzi krajinami Európskej únie v dynamike hospodárskeho rastu sa znížili na historicky najnižšiu hodnotu. Hoci tak Slovensko dosahuje hospodárske rasty nad úrovňou troch percent, na dobiehanie vyspelejšieho Západu to nestačí. Centrálna banka však upozorňuje aj na skutočnosť, že slovenská ekonomika začína zaostávať aj za svojimi partnermi z Visegrádskej štvorky. Preukázalo sa to aj v prvom polroku tohto roka, kedy maďarská, česká aj poľská ekonomika rástli rýchlejšie. NBS to pripisuje pokrízovému vývoju, v ktorom sa na Slovensku nerozvíjala súkromná spotreba tak, ako v okolitých krajinách. A hoci spotreba verejnej správy bola na Slovensku najdynamickejšia spomedzi tejto štvorice krajín, zaostávanie súkromnej spotreby nevykompenzovala.Zmeny by sme sa však mohli dočkať už v budúcom roku. Rast hrubého domáceho produktu Slovenska by totiž mal v nasledujúcich dvoch rokoch podľa predpokladov centrálnej banky zrýchľovať na 4,2 percenta v roku 2018 a 4,6 percenta v roku 2019. Významným faktorom tohto zrýchlenia má byť nábeh nových kapacít v automobilovom priemysle, ale aj nárast domáceho dopytu vplyvom zlepšujúcej sa situácie na trhu práce a oživením investícií. "Aktuálne odhady Európskej komisie uvažujú s rovnakým rastom Európskej únie na úrovni 1,9 percenta ročne počas roku 2017 aj 2018. Pri stagnácii rastu Slovenska v roku 2017 a výraznejšom zrýchlení v roku 2018 by to mohlo znamenať, že k oživeniu dobiehania priemeru Európskej únie vo výkonnosti dôjde v roku 2018," konštatuje sa v analýze centrálnej banky. Na základe týchto odhadov by tak mohla výkonnosť slovenského hospodárstva v roku 2019 stúpnuť na 82 percent priemeru únie.Oproti reálnej konvergencii sa Slovensko nachádza v komfortnejšej pozícii pri nominálnej konvergencii. V praxi to znamená dodržiavanie pravidiel, ktoré bolo potrebné plniť pre prijatie eura. Slovensko by malo aj v budúcom roku plniť tak inflačné pravidlo, ako aj fiškálne pravidlá týkajúce sa deficitu a dlhu verejnej správy, ktorý by mal postupne klesnúť pod 50 percent hrubého domáceho produktu. Analýza konvergencie však hodnotí aj úroveň konkurencieschopnosti Slovenska, ktorá aktuálne v rámci únie nevyzerá najlepšie. Slovensko sa totiž v rebríčkoch konkurencieschopnosti k najlepším približuje len pomaly. "Komplexnejšie rebríčky konkurencieschopnosti potvrdzujú slabú pozíciu Slovenska v regióne a konštatujú ešte horšie umiestnenie Slovenska v rámci Európskej únie," píše sa v materiáli centrálnej banky s tým, že konkurencieschopnosť Slovenska ťahá nadol najmä kvalita a efektívnosť verejných inštitúcií. A aj keď z pohľadu inštitucionálneho rozvoja, vnímanej korupcie, alebo aj zdravotníctva, nie sú výsledky Slovenska medzi "novými" členmi únie výnimkou, sú aj nové členské krajiny, ktoré sa dokázali vhodnými štrukturálnymi reformami zlepšiť. "Estónsko v súčasnosti dosahuje najvyššiu kvalitu podnikateľského prostredia spomedzi krajín eurozóny a podľa údajov PISA najvyššiu kvalitu školstva v celej Európskej únii," píše sa v analýze. Zaostávanie Slovenska v oblasti prijímania štrukturálnych reforiem pritom podľa centrálnej banky potvrdzujú aj opakujúce sa odporúčania Rady Európskej únie. Patrí medzi ne zvýšenie efektívnosti v zdravotníctve, zlepšenie účinnosti justície, zvýšenie kvality vzdelávania, ale aj zlepšenie aktivačných opatrení pre znevýhodnené skupiny v oblasti zamestnanosti. Situácia v oblasti prijímania nevyhnutných štrukturálnych reforiem a podpory podnikateľského prostredia na Slovensku sa nezlepšuje. "Európska komisia však vyzýva aj k prijatiu a implementácii komplexného plánu na zníženie administratívnych a regulačných prekážok podnikania, ku zvýšeniu konkurencie a transparentnosti vo verejnom obstarávaní a k posilneniu boja proti korupcii dôraznejším presadzovaním platných právnych predpisov," dodáva NBS.Práve štrukturálne zmeny a zlepšovanie podnikateľského prostredia môže mať významný vplyv na dobiehanie vyspelejších štátov v budúcnosti. "Situácia v oblasti prijímania nevyhnutných štrukturálnych reforiem a podpory podnikateľského prostredia na Slovensku sa nezlepšuje. Udržateľnosť vyššieho tempa rastu a dobiehania po odznení vplyvu navýšenia výrobných kapacít v automobilovom priemysle je preto otázna," konštatuje centrálna banka.


Vlhovej obrovský slalom nevyšiel, skončila v tretej desiatke

Slovenka obsadila v Taliansku dvadsiate štvrté miesto. Bodovala v šiestich zo siedmich obrovských slalomov v tejto sezóne.

KRONPLATZ. Slovenská reprezentantka Petra Vlhová obsadila dvadsiatu štvrtú priečku v utorňajšom obrovskom slalome Svetového pohára alpských lyžiarok v stredisku Kronplatz v talianskych Dolomitoch. Vlhová v súčte oboch kôl zaostala o 3,13 sekundy za víťaznou Federicou Brignoneovou. Zverenkyni talianskeho trénera Livia Magoniho preteky nevyšli podľa predstáv. Po prvom kole figurovala na 25. mieste a po dvadsiatej najlepšej druhej jazde poskočila iba o jednu priečku nahor a brala sedem bodov do hodnotenia SP. Víťazkou sa stala Talianka Federica Brignoneová pred Francúzkou Tessou Worleyovou a ďalšou Taliankou Martou Bassinovou. Brignoneová si pripísala tretí triumf v pretekoch o krištáľové glóbusy v kariére a druhý v obrovskom slalome. "Som šťastná, že sa na pódium dostala aj Marta. Stáť na stupňoch s krajankou a doma, to bol vždy môj sen," vyjadrila s v cieli do televíznych kamier víťazka. "Publikum bolo skvelé, hnalo nás vpred. Nikdy predtým som po prvom kole neviedla a sama som veľmi prekvapená, ako som sa s tým dokázala vyrovnať." Dvadsaťjedenročná Liptáčka Vlhová si v siedmom obrovskom slalome sezóny nielenže nevylepšila svoje maximum v podobe ôsmeho miesta zo Söldenu a Semmeringu, ale výrazne za ním zaostala. V hodnotení obrovského slalomu vo Svetovom pohári Vlhová klesla z trinástej na štrnástu priečku. Na čele je Worleyová pred Shiffrinovou. Fenomenálna slalomárka Shiffrinová je naďalej líderkou celkového poradia SP s náskokom 130 bodov pred Švajčiarkou Larou Gutovou. Obrovský slalom žien (1.+ 2. kolo):  Poradie vo Svetovom pohári v obrovskom slalome (po 7 z 9 pretekov):  Celkové poradie vo Svetovom pohári (po 20 z 37 pretekov):


Prerušenie stykov s Iránom i Tureckom. Katar dostal zoznam požiadaviek

Katar musí splniť všetky požiadavky do desiatich dní.

DAUHÁ. Prerušenie diplomatických väzieb s Iránom, zastavenie vysielania televízie al-Džazíra a okamžité uzavretie turecké vojenské základne v krajine vymáhajú od Kataru Saudská Arábia a ďalšie znepriatelené krajiny. Podľa agentúry AP to vyplýva zo zoznamu požiadaviek, ktorý v piatok blokádou postihnutý Katar dostal prostredníctvom Kuvajtu. Na naplnenie vôle svojich kritikov má Katar desať dní. Katar musia v danom termíne splniť všetky požiadavky. S Tureckom, ktorý je členom NATO, má tiež prerušiť vojenskú spoluprácu. Zároveň sa od neho očakáva vyplatenie nespresnené kompenzácie.AP uviedla, že zoznam požiadaviek dostala od jedného zo štátov zúčastnených na spore. Saudská Arábia, Egypt, Bahrajn a Spojené arabské emiráty 5. júna prerušili s Katarom diplomatické styky aj dopravné spojenie. K podobným postihom neskôr siahli aj ďalšie krajiny ako Jordánsko a Jemen a teraz už Katar izoluje viac ako desať blízkovýchodných aj afrických štátov. Skupina kritizujúca Katar tvrdí, že malá, ale bohatá krajina podporuje radikálne islamistické skupiny ako Moslimské bratstvo či palestínsky Hamas. Zároveň vraj napomáha šíitskemu Iránu, ktorý je hlavným regionálnym rivalom sunnitskej Saudskej Arábie. Katar obvinenia popieral a tvrdil, že blokáda je porušením medzinárodného práva. Katarský minister zahraničia šejk Muhammad bin Abdar Rahmán Sanie skôr oznámil, že krajiny kvôli tlaku svoju zahraničnú politiku nezmení. Rokovania o ukončení sporu sa okrem Kuvajtu snaží sprostredkovávať aj Turecko, Maroko, Pakistan či Francúzsko. Ankara nedávno odsúhlasila posilnenie svojej vojenskej posádky v Katare, kde približne 150 tureckých vojakov pôsobí od dohody z roku 2014. Turecký prezident Recep Tayyip Erdogan zároveň označil blokádu Kataru za neprijateľný trest smrti a odsúdil ju ako "nehumánne a proti islamským hodnotám".Americké ministerstvo zahraničia pred dvoma dňami vyjadrilo rozpaky nad tým, že štáty izolujúce Katar stále nepredložili zoznam svojich požiadaviek. Šéfdiplomat USA Rex Tillerson vyhlásil, že dúfa, že budú "rozumné a uskutočniteľné".Podľa niektorých analytikov sa skupine okolo Rijádu nepáči asertívna a otvorená politika Kataru. "Saudská Arábia chce zostať hlavným hráčom v Perzskom zálive," domnieva sa Ajham Kamal z poradenskej agentúry Eurasia Group. Za sporom je aj katarská televízia Al-Džazíra, ktorá kritizuje autoritárska vedenie niektorých arabských krajín. Saudská Arábia a Jordánsko už pobočky tejto televízie uzavreli.


Štát vybral v januári na mýte viac než vlani

Oproti vlaňajšiemu januáru ide o 6,6-percentný nárast.

BRATISLAVA. Vodiči nákladných áut nad 3,5 tony zaplatili v januári 2017 za jazdu po spoplatnených úsekoch ciest na mýte spolu 14,09 milióna eur. Oproti minuloročnému januáru je to nárast o 6,6 %, teda o takmer 900-tisíc eur. Vyplýva to z najnovších údajov mýtnej spoločnosti SkyToll. Pritom 68,4 % z celkového výberu mýta sa získalo na diaľniciach a rýchlostných cestách. Na nich sa totiž vybralo mýto vo výške 9,64 milióna eur, na cestách prvej triedy sa vybralo mýto vo výške 4,45 milióna eur. "Na celkovej sume mýta za prvý mesiac tohto roku sa podieľali prevádzkovatelia vozidiel zo zahraničia 45,8 %," vyčíslil manažér pre komunikačnú stratégiu a PR mýtnej firmy Anton Bódis. Dňom s najvyšším výberom bol 30. január so sumou 693.026 eur. V januári podľa Bódisa užívalo vymedzené úseky ciest priemerne za deň 29.371 áut nad 3,5 tony. V prvom mesiaci tohto roka pritom mýtna polícia riešila na vymedzených úsekoch ciest 377 prípadov porušenia zákona o výbere mýta. Od vodičov vybrali mýto vo výške 3502 eur.


Marián Kočner zastrašuje reportéra SME Adama Valčeka
 Zatkli Kočnera
 Kto je Kočner
 Vzťah k Smeru
 Kauza Technopol
Zastrašuje novinára
 Filov stĺpček
 Podcast
 Obvinili aj Ruska
 Ruskova výpoveď
 Kočner a zmenky
 Kedy rozhodnú?
 Tkačenkov komentár
 Najznámejšie zatknutia
 Fotogaléria zo zatknutí

Reportér denníka SME podal trestné oznámenie na Generálnej prokuratúre.

BRATISLAVA. Podnikateľ Marián Kočner, o ktorom písal zavraždený novinár Ján Kuciak a podal na neho trestné oznámenie pre vyhrážanie, zbiera súkromné informácie o reportérovi SME Adamovi Valčekovi. Vyplynulo to z komunikácie o rovnakej kauze, pre ktorú sa vraj Kočner vyhrážal aj Kuciakovi. Valček spolu s kolegyňou z TRENDU Zuzanou Petkovou pripravujú text o kauze Technopol, na ktorej Kočner podľa najnovších informácií získal pol milióna eur. Na reakciu sa pre potreby textu pýtali aj podnikateľa. Najskôr reagoval len stručne, denníku SME odpísal, že verí skôr židojašterom ako mainstreamovým médiám, čím reagoval na prebiehajúcu marketingovú kampaň denníka, a podpísal sa ako „ten ktorý sa nikdy žiadnemu novinárovi nevyhrážal“. O tri hodiny neskôr poslal ďalší mail, v ktorom „pre pripravovaný portál o novinároch hlavného prúdu“ kládol otázky na súkromie a intímny život reportéra. Viaceré z informácií, na ktoré sa pýtal, sú zdravotného a rodinného charakteru, ku ktorým nie je možné sa dostať z otvorených zdrojov. Kočnerov e-mail je prejavom arogancie človeka z mafiánskych zoznamov, reagovala šéfredaktorka SME Beata Balogová. "Jeho naznačovaná snaha zbierať zdravotné a rodinné informácie o novinárovi s cieľom ich zverejnenia je vlastne zastrašovanie. Ide o útok na slobodu tlače," vyhlásila. "To, že Adam Valček sa pozerá na podozrivé obchody Kočnera, je vo verejnom záujme, ale naznačovaný zber osobných informácií Kočnerom verejným záujmom nie je. Práve naopak, naznačuje, akými metódami človek, ktorý sa už v minulosti vyhrážal novinárom, pracuje," dodala. "Orgány činné v trestnom konaní by sa jednoznačne mali pozrieť na tieto aktivity pána Kočnera," uzavrela. Reportér denníka SME Adam Valček podal trestné oznámenie na Generálnej prokuratúre SR. K prípadu sa vyjadrila aj ministerka vnútra Denisa Saková, ktorú podľa stanoviska prípad znepokojil. "Hoci sama nechce a nemôže zasahovať do vyšetrovania prípadu, želá si dôkladné vyšetrenie celej veci," píše sa ďalej v stanovisku. Na rovnakú kauzu ako Valček s Petkovou sa Kočnera vlani v septembri pýtal aj Ján Kuciak. V telefonickom rozhovore, v ktorom chcel Kuciak získať Kočnerove stanovisko, sa mu podnikateľ vyhrážal. "Začnem sa zaujímať, pán Kuciak, o vašu matku, o vášho otca, o vašich súrodencov, o všetkých sa začnem zaujímať a budem aj o vás zverejňovať všetko, čo o vás nájdem," povedal vtedy Kočner. Novinár podal trestné oznámenie, ktoré NAKA opakovane odmietla, naposledy aj pri preverovaní už po Kuciakovej vražde. Kočner opakovane útočí na novinárov, ktorí sa zaujímajú o jeho kauzy a podnikanie . V roku 2016 zverejnil sms správy a e-maily bývalého novinára a dnes politika hnutia NOVA Gábora Grendela s novinármi z rôznych médií. Grendel v roku 2012 zverejnil informácie o Kočnerových podozrivých bankových operáciách. Už na tlačovej konferencii vyhlásil, že plánuje o novinároch zbierať a zverejniť ďalšie osobné informácie.


Ropný koncern British Petrol prepustí 500 pracovníkov

LONDÝN. Britská ropná spoločnosť BP plánuje v oblasti prieskumu a produkcie zrušiť približne 3 percentá z celkového počtu zamestnancov. Firma uviedla, že je to súčasť reštrukturalizácie biznisu s cieľom divíziu zefektívniť a zvýšiť jej konkurencieschopnosť. Uvádzaný podiel z celkového počtu zamestnancov znamená zrušenie zhruba 540 pracovných pozícií z približne 18.000 zamestnancov divízie. Celý proces by chcela spoločnosť zrealizovať do konca roka. Náklady na znižovanie počtu pracovných miest firma nezverejnila. Spoločnosť BP v súčasnosti zaznamenáva najrýchlejší rast v novodobej histórii, k čomu prispieva rast cien ropy. Firma postupne otvára nové ložiská ropy a plynu od Egypta cez Omán až po Mexický záliv. Rast cien ropy sa odrazil aj na výsledkoch BP za 1. kvartál. Začiatkom mája spoločnosť oznámila, že v 1. štvrťroku vzrástol jej zisk o 70 % na 2,47 miliardy USD (2,09 miliardy eur). To znamená najvyšší zisk za 3,5 roka.


Sociálny tlak núti rodičov míňať viac, ako si môžu dovoliť

Každý tretí Európan vo všetkých vekových kategóriách súhlasí, že sociálne médiá vytvárajú tlak na vyššiu spotrebu.

BRATISLAVA. Sociálny tlak núti rodičov míňať na svoje deti viac, ako si môžu dovoliť. Každý tretí rodič v Európe ho zažil za posledný rok a väčšina z nich tlaku aj podľahla. Ukázal to najnovší európsky spotrebiteľský prieskum spoločnosti Intrum. Slovenskí rodičia sú však v porovnaní s európskym priemerom trochu odolnejší. V prieskume až 20 percent rodičov uviedlo, že takémuto tlaku nikdy nepodľahlo. V porovnaní s európskym priemerom, ktorý predstavuje 10 percent, je však toto číslo veľmi vysoké a predstavuje percentuálne najviac respondentov zo všetkých skúmaných krajín. Obzvlášť citliví na tento tlak sú pritom mladí rodičia vo veku 18 až 34 rokov. Okrem nadmerného nakupovania sa rodičia kvôli deťom aj zadlžujú. Až 27 percent z nich uviedlo, že za posledný polrok si požičali peniaze, aby svojmu dieťaťu na základe sociálneho tlaku niečo kúpili. Išlo najmä o mobilné telefóny, topánky alebo značkové oblečenie. Analýzy Intrumu všeobecne ukazujú trendy k nadmernej konzumácii a vplyvu sociálnych médií pri vytváraní tlaku na moderného konzumenta. "Zároveň vidíme dramatický nárast v akceptovaní nakupovania na dlh. Až 44 percent Slovákov si myslí, že je v poriadku kupovať si na dlh spotrebný tovar. Ide o najvyšší podiel zo všetkých európskych krajín. Môže to vyústiť do nezdravej, dlhodobej zadlženosti," priblížil výkonný riaditeľ Intrum Slovakia Martin Musil. Každý tretí Európan (39 %) vo všetkých vekových kategóriách súhlasí, že sociálne médiá vytvárajú tlak na vyššiu spotrebu. Na Slovensku je percento opýtaných, ktorí súhlasia s tým, že pociťujú tento pretlak, ešte vyššie, a to až na úrovni 53 percent. Prieskum tiež ukázal, že Slováci viac zdôrazňujú zodpovednosť škôl za vzdelávanie detí v problematike domácich financií. Až 69 percent opýtaných by si želalo, aby sa deti mohli v škole naučiť viac o financovaní domácnosti. "Spomedzi všetkých porovnávaných európskych krajín je toto najvyšší podiel. Zároveň je tento výsledok oveľa vyšší ako celoeurópsky priemer, ktorý predstavuje 51 percent," doplnil Musil. Finančné dôvody môžu byť aj príčinou presťahovania sa do zahraničia. Túto možnosť v prieskume pripustilo 17 percent opýtaných Slovákov.


Napohľad nezaujímavý zápas sa zmenil na drámu, rozhodlo sa až vo štvrtom predĺžení

NEW YORK. Štyri predĺženia a celkovo 329 bodov videli diváci v nočnom súboji NBA medzi Atlantou a Chicagom. Hostia zvíťazili 168:161 v zápase, ktorý trval 68 minút čistého času. Napohľad málo atraktívny duel dvoch tímov z nižších poschodí Východnej konferencie sa zmenil na nevídanú drámu a historicky tretí bodovo najpočetnejší zápas v zámorskej profilige. Vyššie skóre bolo len v súbojoch Detroit - Denver v roku 1983 (186:184) a San Antonio - Milwaukee (171:166) o rok skôr. V oboch prípadoch sa hrali tri predĺženia. Nováčik Trae Young zo zdolaného tímu Hawks strávil na palubovke 55:50 minúty a so 49 bodmi si utvoril strelecké maximum kariéry. Pridal aj 16 asistencií a 8 doskokov. Neuveriteľne vyznieva aj 13 bodov a takmer 45 minút v podaní 42-ročného veterána Vincea Cartera, čo je pre najväčšia porcia minút pre tohto krídelníka Atlanty od roku 2012. Dovedna až 14 hráčov nastrieľalo dvojciferný počet bodov a 15 ich strávilo na palubovke viac ako 30 minút. "Prehrali sme, ale som hrdý na to, ako sme bojovali. Bol to jeden z najzábavnejších zápasov, aké som zažil," podotkol 20-ročný Trae Young. Bulls potiahol za piatym víťazstvom z ostatných šiestich zápasov aj Fín Lauri Markkanen, autor 31 bodov a 17 doskokov. Vo štvrtom predĺžení premenil 21-ročný mladík všetkých päť trestných hodov, ktoré sa mu naskytli. Ešte prínosnejší bol Zach LaVine so 47 bodmi, 9 doskokmi a 9 asistenciami. Chicago je napriek skvelej aktuálnej sérii s bilanciou 18-45 stále až na trinástom mieste Východnej konferencie, jednu priečku za Atlantou. "Bola to veľká zábava. Taký zápas dokáže poriadne nabudiť. Nakoniec sme to zvládli," vravel Markkanen. "Nikdy predtým som nezažil taký dlhý zápas. Bol som už taký unavený, že jednu z lôpt som 'zluftoval'," doplnil spokojný LaVine. Líder NBA Milwaukee Bucks si triumfom na palubovke Los Angeles Lakers (131:120) vybojoval už 48. víťazstvo v tejto sezóne, zatiaľ čo domáci utrpeli 32. prehru. Lakers nepomohlo ani 31 bodov a 10 asistencií LeBrona Jamesa. Dlhodobý najlepší hráč Bucks Jannis Antetokunmpo sa tentoraz nedostal medzi troch najlepších strelcov svojho tímu (dominoval Eric Bledsoe s 31 bodmi), ale aj tak výrazne pomohol 16 bodmi a 15 doskokmi. NBA 2018/2019 - základná časť: Najviac bodov: Trae Young 49 (16 asistencií, 6 trojok), Leň 24 (10 doskokov), Prince 17 - LaVine 47 (6 trojok), Markkanen 31 (17 doskokov), Porter 31 (10 doskokov) Najviac bodov: Russell 22, Carroll 20, Dinwiddie 15 - K. Walker 25, Lamb 22, Batum 17 (4 trojky) Najviac bodov: Horford 18, Marcus Morris 17, Smart 16 (4 trojky) - Beal 29 (11 doskokov), Satoranský a Jeff Green po 15 Najviac bodov: K. Leonard 38, Lowry 19 (10 asistencií), M. Gasol 19 - McCollum 35 (7 trojok), Lillard 24, Layman 13 Najviac bodov: Booker 26, Oubre 19, Ayton 16 - Randle 22, Jrue Holiday 21, Moore 20 (4 trojky) Najviac bodov: Hield 23, Cauley-Stein 16 (12 doskokov), Giles a Barnes po 15 - Shamet 20, Gallinari 19, L. Williams 17 Najviac bodov: L. James 31 (10 asistencií), Ingram 31, Rondo 20 - Bledsoe 31, Brogdon 21, Middleton 18


Černák si zahral proti Chárovi, Tampa predviedla dokonalý obrat

BRATISLAVA. Hokejisti Tampy Bay Lightning zvíťazili nad hráčmi Bostonu Bruins 5:4 v pondelňajšom stretnutí zámorskej NHL a dosiahli už 59. víťazstvo v tejto sezóne. V zápase sa predstavili dvaja slovenskí hokejisti. Obranca Erik Černák (Tampa) odohral 20:33 min, pripísal si jeden mínusový bod, dve strely a rozdal sedem bodyčekov - najviac zo všetkých hráčov. Kapitán Bruins Zdeno Chára odkorčuľoval 23:48 min, napočítali mu jeden plusový bod, dve trestné minúty, jednu strelu a štyri bodyčeky. Tampa Bay sa stala štvrtým tímom v histórii súťaže s aspoň 59 triumfmi v sezóne. Na dorovnanie rekordu Detroitu Red Wings z ročníka 1995/1996 chýbajú Lightning tri víťazstvá, pričom odohrajú ešte päť duelov základnej časti. Rozhodujúci gól strelil 53 sekúnd pred koncom útočník Anthony Cirelli. Najproduktívnejší hráč súťaže Nikita Kučerov si pripísal svoj 121. bod v sezóne (38+83) a prekonal Sergeja Fiodorova na druhom mieste v počet bodov získaných ruským hráčom v jednej sezóne. Na rekord Alexandra Mogiľného mu chýba šesť bodov. Všetci sme si vedomí, ako na tom sme v tabuľke. Náš primárny cieľ je dostať sa do play-off. Na každý zápas hľadíme ako na príležitosť. Kapitán Steven Stamkos strelil svoj 40. gól v ročníku. Túto métu sa mu podarilo dosiahnuť premiérovo od sezóny 2014/2015. "Jednoznačne som pocítil emócie, akonáhle vošiel puk do bránky. Bolo to pekné. Tento rok mám veľké šťastie na spoluhráčov. Dúfam, že to tak bude aj v nasledujúcich sezónach," povedal Stamkos pre oficiálny ligový web. Bruins viedli po dvoch tretinách 4:2, napriek tomu nedokázali zvíťaziť. "Očakávali sme tesný zápas. Sme spokojní s niektorými vecami, ktoré sme urobili, ale iné činnosti na ľade mohli byť omnoho lepšie," priznal útočník Bostonu Patrice Bergeron. Bruins ukončili prehrou s Lightning štvorzápasovú víťaznú sériu. Toronto prestrieľalo Floridu v dvanásťgólovej prestrelke 7:5. Hrdinom Maple Leafs sa stal útočník John Tavares, ktorý strelil štyri góly prvýkrát v kariére. "Musíme sa naďalej posúvať vpred, tvrdo pracovať a hľadať spôsoby ako byť produktívny, aby sme v takom duchu mohli pokračovať aj v bojoch o Stanleyho pohár," povedal Tavares. Kanadský center nastrieľal doposiaľ 45 gólov, na lídra súťaže Alexandra Ovečkina z Washingtonu mu chýbajú tri presné zásahy. Do zostavy Toronta sa po deviatich dňoch vrátil slovenský obranca Martin Marinčin. Košický rodák odohral 15:41 min, do štatistík sa zapísal jednou strelou a jedným bodyčekom. Pittsburgh zdolal New York Rangers 5:2. Penguins zvíťazili v troch ostatných dueloch a na vedúcu priečku v Metropolitnej divízii strácajú už iba jeden bod. "Všetci sme si vedomí, ako na tom sme v tabuľke. Náš primárny cieľ je dostať sa do play-off. Na každý zápas hľadíme ako na príležitosť. Ešte nám zostáva odohrať päť a to znamená päť príležitostí na výslednú najlepšiu možnú pozíciu," uviedol tréner Pittsburghu Mike Sullivan. NHL 2018/2019 - 26. marec - výsledky: Góly: 2. Coleman (Hischier), 45. Zacha(Butcher, Agostino), 59. Wood (A. Greene, Zacha) – 8. S. Reinhart (Dahlin) Góly: 9. Lemieux (Bučnevič, Zibanejad), 16. Lettieri (DeAngelo, Chytil) – 16. Bjugstad (M. Pettersson, Simon), 22. J. Schultz (Crosby, Kessel), 28. Cullen (G. Wilson), 34. Blueger (Rust, M. Pettersson), 48. Blueger (McCann, Kessel) Góly: 3. Marleau (Kadri, Kapanen), 5. Muzzin (A. Johnsson, N. Zajcev), 12. Tavares (Marner, Matthews), 16. Tavares (Hyman, W. Nylander), 26. Tavares (Rielly), 44. Tavares (Marner, Hyman), 47. Hyman (Rielly, Marner) – 14. Hawryluk (Hoffman, Ekblad), 17. Matheson (Trocheck, Hawryluk), 46. Barkov (Huberdeau, Dadonov), 54. Huberdeau (Dadonov, Hoffman), 58. Hawryluk (Malgin, McCoshen) /Obranca Martin Marinčin (Toronto) odohral 15 minút, zaznamenal jeden hit, jednu strelu na bránu a prehral jedno vhadzovanie./ Góly: 7. Stamkos (Callahan, Sergačov), 15. Stamkos (Hedman, Sergačov), 46. Hedman (Stamkos, J. T. Miller), 54. Kučerov (Stamkos, Vasilevskij), 60. Cirelli (Joseph, McDonagh) – 9. Marchand (Pastrňák, Bergeron), 29. Coyle (Backes), 34. Carlo (Krejčí, DeBrusk), 35. Marchand (Pastrňák, Bergeron) /Obranca Erik Černák (Tampa Bay) odohral 20 minút, rozdal sedem hitov, dvakrát vystrelil na bránu a pripísal si 1 mínusový bod. Obranca Zdeno Chára (Boston) odohral takmer 24 minút, rozdal 4 hity, raz vystrelil na bránu, odsedel si jeden dvojminútový trest, vyhral jedno vhadzovanie a pripísal si jeden plusový bod. Brankár Jaroslav Halák (Boston) do zápasu nezasiahol./ Góly: 5. Johansen (Arvidsson, Ekholm) Góly: 19. Barbašev (Sanford), 39. R. O'Reilly (Bouwmeester, Parayko), 47. Sanford (Bortuzzo, Pietrangelo) – 36. W. Karlsson (C. Miller, Marchessault) Góly: 52. Connor (K. Hayes), 56. Laine (Trouba, Connor) – 31. Lindell (Comeau, Cogliano), 33. Faksa (Janmark, Bishop), 36. Seguin (Ja. Benn, Radulov), 51. Seguin (Heiskanen), 60. Faksa (Ničuškin, Radulov) Góly: 1. Forbort (J. Carter, Clifford), 52. Brodzinski (Lewis, Phaneuf), 56. Toffoli Góly: 49. E. Kane (J. Thornton, Heed), 60. Hertl (Meier, Labanc) – 1. D. Larkin (Mantha, Bertuzzi), 36. Athanasiou (Hirose), 49. Ehn (Glendening, Helm)


STĹPČEK MÁRIUSA KOPCSAYAKým štát nenapraví krivdu, je spolupáchateľom

Ťažko sa človeku zmieruje s pocitom, že naňho platí odlišný meter ako na iných a že ho štát nechráni.

Niet pochýb, že by zrušenie Mečiarových amnestií zvýšilo autoritu a dôveryhodnosť presadzovania práva a spravodlivosti v SR, ako tvrdia právni experti. Povedané po lopate: s nízkym platom sa človek azda zmieri. Ale s pocitom, že naňho platí odlišný meter ako na iných a že ho štát nechráni, s tým sa žije naozaj ťažko. A ťažko je neprepadnúť beznádeji či dokonca nenávisti, ktorá už má v politike svojich hovorcov. Je preto povinnosťou štátu, resp. tých, ktorí ho zastupujú, aby pomohli nastoliť elementárnu spravodlivosť a právo. A namiesto politickej nadutosti (my sme zákon) či právnických kľučiek našli spôsob, ako dosiahnuť, aby zákon platil pre všetkých. Aby páchateľ nemohol unikať spravodlivosti za pomoci štátu, ktorý sa tak stáva spolupáchateľom – podobne ako všetci, ktorí môžu krivdu napraviť, no neurobia to.


Turistická linka Malokarpatský expres štartuje v piatok

K turisticky najvýznamnejším lokalitám bratislavského regiónu sa budú môcť ľudia zviezť novou autobusovou linkou.

BRATISLAVA. K turisticky najvýznamnejším lokalitám bratislavského regiónu sa budú môcť ľudia zviezť novou autobusovou linkou pod názvom Malokarpatský expres. Informovala hovorkyňa Bratislavského samosprávneho kraja (BSK) Lucia Forman, linka odštartuje v piatok 15. septembra a prechádzať bude naprieč Malými Karpatami.Malokarpatský expres bude premávať trikrát za deň každú sobotu a nedeľu a počas štátnych sviatkov na trase Bratislava - Budmerice cez Svätý Jur, Pezinok, Vinosady, Modru, Dubovú a Častú, so zachádzkami do Slovenského Grobu, na Zochovu chatu a na Hrad Červený Kameň. Jednodňový cestovný lístok si ľudia môžu kúpiť u vodiča autobusu za šesť eur, dvojdňový za desať eur. Turistická karta Bratislava City Card umožňuje cestu zdarma. Autobusom môžu cestujúci prepravovať aj bicykle.


Kiska: Rakúsko je našim silným partnerom a jedným z najdôležitejších investorov

BRATISLAVA. Rakúsko bolo v minulosti pre Slovákov symbolom slobody. V súčasnosti je silným a stabilným partnerom Slovenska a jedným z najdôležitejších investorov do našej ekonomiky. Pri príležitosti zasadnutia Slovensko-rakúskeho ekonomického fóra to v stredu v Bratislave vyhlásil prezident SR Andrej Kiska. V príhovore vyzdvihol význam Rakúska ako ekonomického partnera Slovenskej republiky a krajiny, ktorá verila v životaschopnosť novovzniknutého Slovenska po rozpade Česko-Slovenska. Spomenul aj skúsenosti rakúskych investorov, s ktorými sa stretol a ktorí sú s pôsobením na Slovensku spokojní. "Investori, ktorých spoločnosti pôsobia vo viacerých krajinách, sa vyjadrili, že najvyššiu kvalitu dosahujú práve výrobky zo slovenských závodov," povedal Kiska. Dodal, že rakúski podnikatelia sú presvedčení, že naši ľudia sa dajú motivovať a posúvať dopredu. Prezident pripomenul, že rakúske banky príchodom na Slovensko prispeli k tomu, že náš bankový sektor je stabilný. Vyzval tiež na rozvoj spolupráce v turizme s dôrazom na spoznávanie SR rakúskymi návštevníkmi. Na záver podčiarkol význam susedskej a európskej spolupráce. "Spájajme sa a zdieľajme naše najlepšie skúsenosti. Využime blízkosť našich hlavných miest, ktorá vytvára možnosti ďalšieho rastu. Treba ich chytiť pevne do rúk a ísť za nimi," uzavrel prezident Andrej Kiska. Rakúsky prezident Alexander Van der Bellen poukázal na fakt, že Slovensko je treťou krajinou, ktorú vo funkcii navštívil. "Nie je to náhoda, Slovensko považujeme za dôležitého partnera a je súčasne jedným z našich najmilších susedov," povedal Van der Bellen. V príhovore zdôraznil význam európskej spolupráce aj podpory duálneho vzdelávania a potenciál regiónu Viedeň-Bratislava-Brno z hľadiska spolupráce univerzít a firiem. Podľa údajov Rakúskej hospodárskej komory (WKÖ) slovensko-rakúska ročná bilaterálna tovarová bilancia vzrástla od roku 1992 z 500 miliónov na 5,8 miliardy eur. Slovensko je tak jedenástym najdôležitejším obchodným partnerom Rakúska, pred krajinami, ako sú napr. Španielsko, Rusko alebo Japonsko. V SR doteraz investovalo viac ako 2000 rakúskych firiem, väčšinou malé a stredné podniky. S objemom investícií cca 5,7 miliardy eur je Rakúsko druhým najväčším investorom na Slovensku. V investíciách dominujú banky, poisťovne, subdodávatelia pre automobilový priemysel a výrobcovia stavebných materiálov. Rakúske firmy vytvorili na Slovensku približne 40.000 pracovných miest. Podľa WKÖ sú očakávania zahraničných investorov na Slovensku pozitívne. Až 61 percent konateľov považuje ekonomickú situáciu vlastnej firmy za pozitívnu, päť percent za zlú. Takmer polovica opýtaných podnikov chce v roku 2017 na Slovensku ďalej investovať a zamestnať ďalší personál. Rakúsko prispieva aj k rozvoju duálneho vzdelávania na Slovensku. Pri nedostatku pracovnej sily a súčasnej 25-percentnej nezamestnanosti mladých ľudí môže vzdelávanie podľa rakúskeho modelu prispieť k vyriešeniu oboch problémov. V pilotnom projekte, ktorý podporila Hospodárska komora Rakúska, sa vzdeláva 133 slovenských žiakov.     jur ed


Spisy tajnej polície komunistického Nemecka presunú

Politici tvrdia, že spisy budú po presune lepšie chránené.

BERLÍN. Nemecký parlament odhlasoval napriek obavám bádateľov presun spisov Stasi, tajnej polície v bývalej komunistickej Nemeckej demokratickej republike (NDR), do národného archívu. Informovala o tom v piatok stanica BBC. Milióny spisov vedených o podozrivých obyvateľoch počas studenej vojny sú od zániku NDR spravované nezávisle. Politici tvrdia, že spisy budú po presune lepšie chránené, ale rovnako prístupné ako doteraz. Stasi, čo je skratka pre Ministerium für Staatsicherheit (ministerstvo pre štátnu bezpečnosť), bola neslávne vychýrená pre svoje intenzívne a rozsiahle sledovanie východonemeckých občanov. Keď v roku 1990 Sovietmi podporovaná NDR zanikla, príslušníci Stasi sa pokúsili tajné spisy zničiť, ale do ich úradov čoskoro vtrhli "občianske výbory", ktoré zhabali všetky zvyšné materiály so zámerom zachovať ich pre budúce generácie. Odvtedy majú obyvatelia bývalej NDR možnosť nahliadnuť do týchto spisov a prečítať si, čo vedela tajná polícia o ich životoch, a ktorí z ich priateľov, rodinných členov či kolegov na nich donášali. Po hlasovaní v parlamente (Spolkovom sneme - Bundestagu) spolkový komisár pre záznamy Stasi Roland Jahn vyhlásil, že milióny týchto dokumentov by mohli byť v Spolkovom archíve (BArch) lepšie udržiavané a zdigitalizované; aktuálne sú v elektronickej podobe iba dve percentá týchto spisov. Jahn zároveň prisľúbil, že spisy budú stále rovnako prístupné pre historikov, novinárov i bývalé obete Stasi. Kritici sa však obávajú, že nastoliť spolkovú kontrolu nad spismi je pokusom "spraviť hrubú čiaru" za komunistickým režimom. Historik Hubertus Knabe varoval, že Spolkový úrad pre dokumenty Stasi (BStU) by mohol po roku 2021, keď sa predmetný transfer uskutoční, zaniknúť. "Signálom pre množstvo obetí východonemeckých tajných služieb je to, že politický establišment chce urobiť hrubú čiaru za touto kapitolou," uviedol Knabe pre denník Bild.


V Číne plánujú zakázať domáce úlohy v mobilných aplikáciách

Navrhovaná smernica je súčasťou úsilia o ochranu zraku študentov.

PEKING. Úrady vo východočínskej provincii Če-ťiang plánujú zakázať učiteľom zadávať domáce úlohy v mobilných aplikáciách. Krok je súčasťou úsilia o ochranu zraku tamojších študentov. Minulý týždeň provinčné úrady vydali návrh smernice, ktorá sa venuje tejto problematike, a teraz ju má okomentovať verejnosť. Okrem zákazu domácich úloh v aplikáciách tiež nariadenie obmedzuje používanie elektronických zariadení na 30 percent celkového vyučovacieho času a povzbudzuje k písaniu domácich úloh na papieri. Žiaci základných a stredných škôl by tiež nemali do tried bez povolenia nosiť elektroniku. Smernica zároveň reguluje množstvo zadaných domácich úloh a zvyšuje čas na prestávky, šport a mimoškolské aktivity. Podľa dokumentu by žiaci prvej a druhej triedy nemali dostávať žiadne písomné úlohy.


V Číne otvorili najvyšší most pre cestnú dopravu

Zavesený je nad riečnym kaňonom vo výške 565 metrov.

PEKING, BRATISLAVA. V juhozápadnej Číne bol pre dopravu otvorený najvyšší most na svete. Nachádza sa v provincii Kuej-čou a je zavesený je nad riečnym kaňonom Ni-čou vo výške 565 metrov. Jeho výstavba vyšla na zhruba jednu miliardu juanov (136 miliónov eur). Stavba mostu Pej-pchan-ťiang trvala tri roky, dokončená bola v septembri. Most, ktorý má štyri jazdné pruhy, je dlhý 1,34 kilometra a cestu medzi provinciami Jün-nan a Kuej-čou skráti zo štyroch hodín na jednu hodinu. Na stavbe pracovalo asi 1 000 inžinierov a technikov. V provincii Kuej-čou sa už nachádza sedem z desiatich najvyšších mostov v Číne. Novootvorený most je najvyšší, ak sa počíta jeho vzdialenosť od zeme. Inak má ale najvyššiu mostnú konštrukciu most v juhofrancúzskom Millau, a to 343 metrov.


Medziročná inflácia v eurozóne sa zrýchlila

Najnižšiu medziročnú infláciu spomedzi krajín Únie zaznamenalo vo februári Írsko.

LUXEMBURG. Inflácia v eurozóne sa vo februári zrýchlila v súlade s očakávaniami. Index spotrebiteľských cien vo februári 2017 medziročne stúpol o 2 % po 1,8-% zvýšení v januári, uviedol európsky štatistický úrad Eurostat a potvrdil svoj prvý odhad zverejnený 2. marca. Naposledy sa inflácia v eurozóne nachádzala na podobnej úrovni v januári 2013, vyššia bola naposledy v decembri 2012, keď dosiahla 2,2 %. Vo februári 2016 spotrebiteľské ceny v eurozóne medziročne klesli o 0,2 %. Jadrová inflácia, do ktorej sa nezapočítavajú ceny potravín, alkoholu a tabaku, zostala vo februári na úrovni 0,9 %. V celej Európskej únii (EÚ) medziročná miera inflácie vo februári stúpla o 1,9 % po 1,7-% náraste v januári. V rovnakom mesiaci vlani sa inflácia nachádzala na úrovni -0,1 %. Európska centrálna banka (ECB) zaručuje cenovú stabilitu pri medziročnej miere inflácie tesne pod dvomi percentami. Najnižšiu medziročnú infláciu spomedzi krajín EÚ zaznamenalo vo februári Írsko (0,3 %), za ktorým nasledujú Rumunsko (0,5 %), Bulharsko a Dánsko (po 0,9 %). Naopak najvyššiu infláciu registrovali Estónsko (3,4 %), Lotyšsko a Litva (po 3,2 %). Na Slovensku sa spotrebiteľské ceny vo februári medziročne zvýšili o 1,3 %. Najvýraznejší pozitívny vplyv na infláciu v eurozóne mali vo februári ceny dopravy (+0,60 percentuálneho bodu), zeleniny (+0,25 bodu) a vykurovacieho oleja (+0,16 bodu). Naopak, negatívny vplyv na infláciu mali ceny telekomunikácií (-0,10 bodu), oblečenia (-0,07 bodu a plynu (-0,06 bodu). V medzimesačnom porovnaní sa spotrebiteľské ceny v eurozóne vo februári zvýšili o 0,4 % a v celej EÚ o 0,3 %.


Sociálni demokrati odobrili koalíciu s Merkelovou

O niekoľko dní by mal parlament zvoliť Merkelovú za kancelárku.

BERLÍN. Členovia Sociálnodemokratickej strany Nemecka vo vnútrostraníckom hlasovaní odsúhlasili v nedeľu návrh koaličnej dohody, ktorá by sa mala stať základom obnovenia tzv. veľkej koalície s konzervatívnym blokom kancelárky Angely Merkelovej. Toto rozhodnutie odstránilo poslednú väčšiu prekážku, ktorá doposiaľ stála v ceste vytvoreniu novej nemeckej vlády a zároveň i Merkelovej štvrtému funkčnému obdobiu, píše agentúra AP. V pondelok tento týždeň koaličnú dohodu odsúhlasili na mimoriadnom sneme v Berlíne delegáti Kresťanskodemokratickej únie Nemecka (CDU). Na obnovení veľkej koalície sa Merkelovej CDU, sesterská Kresťansko-sociálna únia Bavorska (CSU) a SPD dohodli niekoľko mesiacov po voľbách, ktoré sa konali vlani v septembri. O niekoľko dní by sa mal nemecký parlament zísť a zvoliť Merkelovú za spolkovú kancelárku, čím sa utvrdí jej pozícia jednej z najdominantnejších politikov Európy, komentuje AP.


Vo finále junioriek vo Wimbledone sa stretli Američanky, Liuová v ňom zdolala Liovú

LONDÝN. Americká tenistka Claire Liuová nasadená ako tretia zvíťazila za 107 minút 6:2, 5:7, 6:2 nad svojou krajankou a takmer menovkyňou Ann Liovou v sobotňajšom finále dvojhry junioriek na treťom grandslamovom turnaji sezóny Wimbledone v Londýne. Claire Liuová (USA-3) - Ann Liová (USA)  6:2, 5:7, 6:2 za 107 minút


Indonéziu zasiahli dve zemetrasenia, spôsobili materiálne škody

Zemetrasenia mali podľa americkej geologickej služby USGS magnitúdu 5,1 a 5,6 a nasledovali rýchlo po sebe.

JAKARTA. Dve zemetrasenia zasiahli vo štvrtok krátko po 03.00 h miestneho času oblasť indonézskej provincie Aceh, ktorú zničilo zemetrasenie vlani v decembri. Teraz poškodilo domy a spôsobilo zranenia. Zemetrasenia mali vo štvrtok podľa americkej geologickej služby USGS magnitúdu 5,1 a 5,6 a nasledovali rýchlo po sebe. Indonézsky Červený kríž informoval, že dva domy sa zrútili v oblasti Pidie Jaya neďaleko epicentra a najmenej deväť ľudí utrpelo zranenia. V niektorých častiach spomínaného územia nastali výpadky elektriny. Zemetrasenie s magnitúdou 6,5 z vlaňajšieho 7. decembra si vyžiadalo vyše 100 ľudských životov a zničilo alebo poškodilo viac ako 11.000 budov, väčšinou obytných. Indonézska meteorologická a geofyzikálna služba uviedla, že prívalové vlny cunami po štvrtkovom zemetrasení nehrozia. Indonéziu, najväčšie súostrovie na svete, často postihujú zemetrasenia a cunami, lebo sa nachádza na veľkých geologických zlomoch. Zemetrasenie v Indickom oceáne v roku 2004 a následné cunami usmrtili celkovo 230.000 ľudí v približne desiatich krajinách, väčšinou však práve v indonézskej provincii Aceh.


Prezident omilostil matku štyroch detí

Žena bola opakovane odsúdená za to, že jej dcéra mala veľa neospravedlnených hodín.

BRATISLAVA. Prezident Andrej Kiska sa rozhodol omilostiť 45-ročnú ženu. Ide o matku štyroch detí, najmladšie dievčatko je telesne a mentálne hendikepované. Žena bola opakovane odsúdená za to, že jej 16-ročná dcéra mala veľa neospravedlnených hodín. Ako Kiska informuje na svojom facebookovom profile, podmienečne jej odpustil šesťmesačný trest väzenia. Inej trestnej činnosti sa doposiaľ nedopustila. Kiska dodal, že žena najmladšiu dcéru vozí pravidelne autobusom do špeciálnej školy a dievčatko je na matku veľmi naviazané. Žena urobila podľa prezidenta v živote niekoľko chýb, ale jej najmladšie dieťa nie. Rodina si zaslúži dostať ešte šancu, vysvetlil svoje rozhodnutie Kiska.


Saudskoarabský kráľ zbavil korunného princa vplyvu nad prokuratúrou

Kráľ Salmán vymenoval verejného prokurátora, ktorý mu priamo podlieha.

BRATISLAVA. Saudskoarabský kráľ Salmán vydal v sobotu dekrét, ktorým pripravil korunného princa a zároveň ministra vnútra Muhammada bin Nájifa o vplyv nad prokuratúrou. Salmán zmenil názov úradu zaoberajúceho sa vyšetrovaním a stíhaním a zároveň nariadil, aby novovymenovaný verejný prokurátor podliehal priamo panovníkovi. Doteraz mal kontrolu nad prokuratúrou spomínaný bin Nájif, keďže úrad spadal pod jeho ministerstvo vnútra a nie pod ministerstvo spravodlivosti. Bin Nájif taktiež priamo menoval riaditeľa úradu, ktorý mal na starosti vyšetrovanie zločinov, podávanie žalôb, stíhanie, odvolania voči rozhodnutiam súdov a dohľad nad výkonom trestu.


Sulík: Taktizovanie s Dankom či Kotlebom je legitímna vec

Tajné stretnutia s Richardom Sulíkom (SaS) často niekto vyzradí.

Politickí lídri sa bežne stretávajú a diskutujú o volebnej stratégii či svojich interných prieskumoch, tvrdí šéf opozičnej SaS Richard Sulík. Hovorí, že sa už poučil zo svojich stretnutí s Mariánom Kočnerom či Andrejom Dankom, ale nemožno ich porovnávať. Prečo ste zverejnili celý obsah rozhovoru s Andrejom Dankom? On ho síce naznačoval, ale úplne otvorený nebol.  „Danko sa bezdôvodne dopustil hrubej indiskrétnosti, keď vôbec spomenul, že bolo takéto stretnutie. Potom začal rozprávať klamstvá o tom, že som mu vyvolával, doprosoval som sa a že teraz to opisujem inak. Na takéto veci nemôžem nereagovať. Preto som napísal na sociálnej sieti status, aby som to celé vysvetlil.“ Nebojíte sa, že to poškodí vašu dôveryhodnosť a budete mať problém s niekým sa stretnúť?  „Ak sa chce so mnou niekto dôverne stretnúť a potom to zverejniť, tak nech sa so mnou radšej nestretáva. Navyše, ak by Danko len povedal, že bolo jedno stretnutie, tak hoci to bolo dôverné, nič by sa nestalo. Niečo podobné som zažil aj s Jurajom Miškovom. Tiež išlo o dôverné stretnutie, ktoré potom vykvákal na najbližšej tlačovke. Vtedy som nereagoval, lebo len hovoril o tom, že nejaké stretnutie bolo. Nehovoril o obsahu nášho rozhovoru, a preto som ho ani ja nespomínal.“ Je normálne, že sa koaliční a opoziční lídri stretnú a bavia sa o predčasných voľbách? „V prvom rade, ja som nevedel, že Andrej Danko sa bude so mnou baviť o predčasných voľbách. Keď toto stretnutie inicioval, tak o tom nehovoril. Po druhé, je normálne, že sa politici medzi sebou bavia, a je úplne jedno, či je to formálne, alebo neformálne stretnutie. Prečo by sa medzi sebou nemohli baviť? Pochopím, že som sa nemal stretávať s Kočnerom, ale Andrej Danko je iná úroveň. Ide o šéfa parlamentu, dvojku v štáte.“ V podstate ide o zákulisné taktizovanie. „Z jeho strany určite. Hlavne, keď sa ma Danko pýta na to, ako sa postavíme k predčasným voľbám, a nevie o tom ani jeho koaličný partner. Toto je zákulisné taktizovanie.“ Vy robíte podobné veci?  „Nebudem vyťahovať každé možné stretnutie.“ Stačí povedať, či takto taktizujete aj vy.  „Každú chvíľu sa s niekým stretávam. Jasné, že áno. Stretávať sa s ľuďmi je súčasť politickej práce, ale nie každé stretnutie je vhodné na okamžité zverejnenie.“ S Kotlebom ste tiež takticky riešili, či by mohol zobrať hlasy SNS?  „K tomu nemám dôvod sa vracať, už to bolo veľakrát rozoberané. Stretol som sa s ním, bolo to dôverné a nič zlé som tam nerobil. Juraj Miškov sa rozhodol o tom stretnutí informovať verejnosť.“ Ale je to predvolebné taktizovanie, nie?  „Čo je zlé na predvolebnom taktizovaní? Samozrejme, že je to o tom, nájsť čo najlepšiu stratégiu do volieb. Je to úplne legitímna vec. Neviem ako iní politici, ale ja sa za svoje stretnutia nemusím hanbiť. Nič zlé na nich nerobím.“ Písalo sa o vašom stretnutí s Dankom, Kočnerom, Kotlebom či Pentou. Nie je tých zaujímavých stretnutí akosi veľa?  „Je to spôsobené tým, že ich vždy niekto vyzradil. Kotlebu vytiahol Miškov, stretnutie s Dankom zverejnil sám Danko a stretnutie s Pentou zase skupina Penta. Keď som sa stretol s Kočnerom, bol z toho rovno videozáznam. Už som sa poučil a napríklad s Dankom sa už dôverne nestretnem, pretože viem, že to vytiahne. To ale neznamená, že sa prestanem stretávať s kýmkoľvek.“ Po zverejnení videa s Kočnerom ste vraveli, že potrebujete byť skúsenejší v týchto veciach. Cítite sa skúsenejší, keď sa vaše stretnutia opakovane objavujú v médiách?  „Pýtate sa na to, pretože dávate stretnutie s Dankom na rovnakú úroveň s Kočnerom. Uznávam, že som sa nemal stretávať s človekom z mafiánskych zoznamov a ísť s ním na raňajky, hoci som s ním žiadne kšefty nerobil. Ale hádam nechceme dávať Kočnera a Danka na jednu úroveň.“ Tento text ste mohli čítať vďaka tomu, že platíte za obsah. Vážime si to.


Zápas medzi Myjavou a Slovanom skončil potýčkami, rozhodca vylúčil troch hráčov

Podbrezová doma nevyhrala prvý raz od augusta.

PODBREZOVÁ. Futbalisti Podbrezovej v sobotu remizovali v záverečnom 19. kole jesennej časti Fortuna ligy na domácej pôde s posledným Prešovom 1:1. Skóre stretnutia otvoril tesne pred polčasovom prestávkou skúsený domáci stredopoliar Michal Breznaník. Za Prešov v 64. minúte vyrovnal Lukáš Kubus. Prešovčania v najvyššej domácej súťaži remizovali druhýkrát za sebou, Podbrezová doma v lige nebodovala naplno prvýkrát od 27. augusta. Hráči Spartaka Myjava zakončili jesennú časť sobotňajšou remízou so Slovanom Bratislava 1:1. Záver stretnutia poznačila nervozita a hlavný rozhodca Glova vylúčil až troch hráčov - Kukoľa na strane domácich a Savičeviča so Schetom na strane hostí. Slovan prezimuje na tretej priečke v tabuľke Fortuna ligy, Myjava odštartuje do jarnej časti zo šiestej priečky. Hráči Ružomberka splnili cieľ a s jesennou časťou sa rozlúčili domácim víťazstvom 2:1 nad Senicou. Ružomberku patrí po jesennej časti v tabuľke piata pozícia, Senica je predposledná o skóre pred Prešovom. 1. Filip Hlohovský (Žilina) - 12 gólov 2. Michal Škvarka (Žilina) - 10 gólov 3. Seydouba Soumah (Slovan Bratislava) - 9 gólov 4. Yusuf Otubanjo (Žilina), Rangelo Maria Janga (Trenčín) - 8 gólov 6. Ľuboš Kolár (Myjava), Jakub Mareš (Ružomberok) - 7 gólov Aj futbalisti Dunajskej Stredy zvládli posledné jesenné kolo, keď doma zvíťazili nad Zlatými Moravcami-Vráblami tesne 1:0. Dunajská Streda potvrdila sobotňajším trojbodovým zápisom dobrú formu ku koncu jesene, keď z posledných štyroch zápasov tri vyhrala a v jednom remizovala. Aj touto zásluhou jej v tabuľke patrí ôsme miesto, zatiaľ čo Zlaté Moravce-Vráble figurujú na 10. priečke o bod pred Senicou a Prešovom. ŽP Šport Podbrezová - 1. FC Tatran Prešov 1:1 (1:0) Góly: 45. Breznaník - 64. Kubus ŽK: 90. Viazanko - 28. Rolinc, 73. Micherda, 79. M. Petko, 84. Kubus, 90.+ D. Keresteš, ČK: 84. Krivák (Podbrezová), rozhodovali: Chmura - Brendza, Vorel, 1006 divákov Podbrezová: M. Kuciak - M. Turňa, Krivák, Kostelný, L. Djordjevič - P. Vajda, Podio - Viazanko, K. Kuzma (66. Kochan), Breznaník (80. Opoku Bernadina) - P. Šafranko Prešov: Talian - M. Petko, P. Jacko, Dzurík, Bartek - Kubus (90.+ Grešák), Micherda, P. Katona, Streňo (87. Dupkala) - Špyrka (90.+ D. Keresteš) - Rolinc Marek Fabuľa, tréner Podbrezovej: "Tento posledný zápas sme chceli vyhrať a urobili sme pre to na ihrisku maximum. Oproti nám stál skvelý brankár Jožko Talian, ktorý veľakrát aj s prispením šťastia zachránil svoj tím. My sme ani pred čiarou nedokázali loptu dotlačiť do bránky. Vedeli sme, že súper bude prehusťovať priestor a hrať organizovane, no i napriek tomu sme sa veľakrát vedeli presadiť, chýbalo iba šťastie v koncovke. Zápas mal svoj náboj a dej, chýbal k tomu z nášho pohľadu lepší rezultát. Chlapci siahli na dno síl, no sú aj takéto zápasy, keď to jednoducho nepadne." Miroslav Jantek, tréner Prešova: "Vychádzali sme z toho, že Podbrezová je silný tím a nie náhodou je na druhom mieste. Takže taktika bola jasná, znepríjemniť a zhustiť priestor tridsať metrov pred bránkou. Ďalšou prioritou bolo, aby sme boli nebezpeční aj smerom hore. V prvom polčase sme mali gólové príležitosti, rovnako ako aj domáci, inkasovali sme však nešťastný gól v závere, ktorý tím nedostal do paniky. Trpezlivo sme si počkali na možnosť a dali šťastný gól. Domáci sa potom tlačili do víťazstva, ale skvelým výkonom Taliana sme ich tlak ustáli. Získali sme možno šťastný bod, no pre nás má veľkú hodnotu." Spartak Myjava - ŠK Slovan Bratislava 1:1 (1:0)  Góly: 5. Š. Pekár - 57. F. Oršula ŽK: 13. Duga, 43. Abrahám, 61. P. Pavlík - 26. Kubík, 44. Priskin, 50. V. Savičevič, ČK: 90.+ Kukoľ - 90.+ V. Savičevič po 2. ŽK, 90.+ Schet, rozhodovali: Glova - Hancko, Chládek, 837 divákovMyjava: Matúš Hruška - Kukoľ, Ostojič, P. Pavlík, Machovec - T. Kóňa, Bílovský - Duga, Š. Pekár (77. Marček), Abrahám (71. Mehremič) - Ľ. Kolár (82. Černáček) Slovan: Greif - J. Kotula, Saláta, Vernon De Marco Morlacchi, Kubík - Rigo, V. Savičevič - Schet, Soumah (87. Šefčík), De Sa (42. F. Oršula) - Priskin Mikuláš Radványi, tréner Myjavy: "Mali sme dobrý vstup do zápasu, začali sme aktívne, dali sme gól. Potom súper prevzal iniciatívu, ale do šancí sme ich nepustili. V druhom polčase sme chceli hrať aktívne, ale Slovan má svoju silu, nakoniec vyrovnali v situácii, kde na polovici ihriska neviem či nebol faul na nášho hráča. Pri konci už boli emócie. Aj my sme chceli, aj súper. Pre oko diváka to musel byť dobrý zápas. Škoda, že padli len dva góly. S Čečom sme sa chceli rozlúčiť víťazne, ale nakoniec musíme brať aj bod." Ivan Vukomanovič, tréner Slovana: "Po dvoch prehrách sme chceli odohrať dobrý zápas. Chceli sme byť dominantní, mať držanie lopty a zápas vyhrať. Pred zápasom sme sa bavili o dominantných stránkach Myjavy a jednou z nich bol aktívny pressing od začiatku zápasu. Po piatich minútach sme inkasovali, čo nás trošku zrazilo dole. Po pár minútach sme mali šancu na vyrovnanie, ale nedokázali sme loptu dotlačiť do siete. Potom sa mužstvo viac snažilo, hlavne v druhom polčase. Vytvorili sme si šance, ale prejavila sa slabá efektivita. Po vyrovnaní sme šli za víťazstvom, chceli sme vyhrať. Myslím si, že to bol dobrý zápas. Bolo v ňom veľmi veľa emócií." MFK Ružomberok - FK Senica 2:1 (1:0)  Góly: 10. J. Mareš, 72. Gál-Andrezly - 82. Kosorín ŽK: 35. Lačný, 65. Chrien, 81. P. Maslo - 42. Březina, rozhodovali: Pavlík - Ferenc, Pozor, 1075 divákov Ružomberok: Macík - Martin Nagy, J. Maslo, D. Kružliak, Kolčák - Chrien, Ďubek - Gál-Andrezly, J. Mareš (90. Menich), E. Daniel (46. P. Maslo) - Lačný (73. A. Lóvas) Senica: Šulla - J. Kosorin, Březina, Pillár, A. Delgado (46. Ebwelle, 76. F. Blažek) - Kopičár, P. Varga (34. Turyna) - Weriton, S. Mráz, Pirulo - Guillermo López Norbert Hrnčár, tréner Ružomberka: "Prvý polčas bol z našej strany veľmi dobrý, okrem gólu malo mužstvo štyri až päť ďalších príležitostí na skórovanie. Senicu podržal brankár Šulla. Po prestávke akoby na nás padla nervozita a obava z toho, že zápas môžeme priviesť do víťazného konca. Napriek tomu, prišiel náš druhý poisťovací gól, no vlastnými chybami sme umožnili súperovi znížiť. Napokon sme dotiahli stretnutie do trojbodového konca." Miroslav Mentel, tréner Senice: "Presne tak ako v predchádzajúcich zápasoch sme mali zlý vstup. Toto mužstvo je mladé, neskúsené, pre nich je každé prostredie nové. V prvom polčase boli aktívnejší domáci, nás dva až trikrát svojimi zákrokmi podržal Šulla. V druhej polovici akoby z nášho mužstva všetko spadlo a nastúpilo do nového zápasu. Druhé 45-minútovky máme vždy lepšie, čo sa aj dnes potvrdilo. Škoda, že v závere sme nepridali druhý gól, remíza na konci roka by nás potešila." FC DAC 1904 Dunajská Streda - FC ViOn Zlaté Moravce-Vráble 1:0 (1:0)  Gól: 25. K. Vida ŽK: 36. Zs. Németh, 89. Kontár - 43. Gešnábel, rozhodovali: Očenáš - Slyško, Bobko, 3777 divákov Dunajská Streda: Slávik - Živkovič, Szépe, T. Huk, Zs. Németh - M. Ljubičič - Štepanovský, Kontár, Pambou (89. Šabala), K. Vida (79. A. Mészáros) - Szarka (64. Sarr) Zlaté Moravce-Vráble: Pavel Kováč - M. Boszorád, Pintér, Karlík, M. Pastva (82. Kapor) - Obročník - Orávik, Mateus de Oliveira Silva, Bariš, Válovčan (29. Guilavogui) - Gešnábel (66. Ewerton Paixao Da Silva) Csaba László, tréner DAC-u: "Kolegovi gratulujem, mužstvo prebral v ťažkej situácií a vyhral za sebou tri zápasy. Teraz sme videli, prečo. Víťazstvo sa zrodilo po tvrdej práci. Chceli sme hrať agresívne, aktívne. Po strelenom góle sme hrali defenzívne. Gratulujem mužstvu k víťazstvu, dnes sme získali dôležité tri body." Juraj Jarábek, tréner ViOn-u: "Gratulujem DAC-u k trom bodom, ktoré si zaslúžili. Gratulujem Dunajskej Strede k rastúcemu štadiónu a fanúšikom, konečne sa hrá vo futbalovom prostredí. Vedeli sme, že domáci idú po tri body, tak sme sa aj pripravovali. Súper našu chybu využil a skóroval. Mali sme šance na skórovanie. Sme smutní, ale prehrali sme s dobrým súperom."


Berlín prvýkrát povolil návrat detí príslušníkov Islamského štátu pôvodom z Nemecka

BERLÍN. Vláda v Berlíne údajne po prvýkrát súhlasila s návratom detí nemeckých občanov, ktorí sa pripojili k extrémistickej organizácii Islamský štát (IS). S odvolaním sa na správy nemeckých médií o tom informovala agentúra DPA. Podľa informácií verejnoprávnej stanice NDR, stanice WDR a denníka Die Süddeutsche Zeitung pracuje nemecké ministerstvo zahraničných vecí "už nejaký čas" na tom, aby dostalo zraniteľné deti zo sýrskych utečeneckých táborov späť do Nemecka. Úsilie nemeckej diplomacie o návrat detí príslušníkov IS vyšiel najavo počas jedného zo súdnych procesov na správnom súde v Berlíne. Ide o súdne konanie, v rámci ktorého sa manželský pár domáha návratu svojich malých vnučiek - sirôt - zo sýrskeho utečeneckého tábora späť do Nemecka. Matka oboch detí, ktoré sú vo veku dvoch a štyroch rokov, bola príslušníčkou IS pôvodom zo spolkovej republiky Bádensko-Württembersko na juhozápade Nemecka. Podľa dostupných správ zahynula počas bitky o dedinu Bághúz, ktorá bola poslednou baštou IS na území Sýrie. Dirk Schoenian - advokát rodiny - nemeckým médiám povedal, že aj napriek intenzívnemu úsiliu ministerstva nie je naďalej zrejmé, kedy by sa dievčatá mohli vrátiť do Nemecka. Podmienky v utečeneckom tábore pritom právnik označil za strašné. "Za dva alebo tri mesiace už deti nemusia byť nažive," dodal Schoenian. Nemecké ministerstvo zahraničných vecí na žiadosť agentúry DPA o potvrdenie informácii zatiaľ nereagovalo.


Turecké mesto zasiahli rakety odpálené zo Sýrie

Oblasť kontrolujú kurdské milície, ktoré bojujú proti Islamskému štátu. Pre USA sú spojencami, Turci ich považujú za teroristov.

ANKARA. Dve rakety vystrelené zo Sýrie zasiahli v stredu mešitu a dom v tureckom pohraničnom meste Kilis. Zranenia utrpelo najmenej 13 ľudí. Informoval o tom guvernér rovnomennej provincie Mehmet Tekinarslan. Rakety podľa guvernéra zasiahli pohraničné mesto Kilis v stredu počas večerných modlitieb. Miestne média uviedli, že boli vypálené zo severosýrskej kurdskej enklávy Afrín. Zranenia utrpelo v mešite osem ľudí, dvaja z nich vážne. Druhá raketa zasiahla neďaleký dom, kde bolo zranených päť osôb. Napísala to tlačová agentúra AP. Zábery tureckých televízií zachytávali, ako raketa, ktorá dopadla na mešitu, prenikla cez kupolu stavby. Súkromná televízna stanica NTV odvysielala zábery ľudí vo vnútri mešity, ako sa horúčkovito snažia odpratať trosky. Turecké orgány medzitým zatkli ďalších 11 ľudí, ktorí sa údajne zapojili do šírenia "teroristickej propagandy" prostredníctvom príspevkov v sociálnych médiách, týkajúcich sa prebiehajúcej vojenskej ofenzívy Turecka proti kurdským milíciám na severe Sýrie. Spolu s uvedenou skupinou bolo pri policajných zásahoch v rôznych častiach Turecka zadržaných už približne 150 ľudí pre podozrenie z podporovania kurdských milícií v Sýrii, ktoré sú spriaznené so Spojenými štátmi, zatiaľ čo Ankara ich považuje za teroristickú organizáciu. Medzinárodná organizácia Reportéri bez hraníc (RSF) so sídlom v Paríži zatýkanie odsúdila ako "hon na bosorky" namierený proti kritikom postupu Turecka. Turecké ozbrojené sily a spojenecká Slobodná sýrska armáda (FSA) spustili ofenzívu proti Kurdom v enkláve Afrín na severe Sýrie v sobotu 20. januára. Ankara nazvala operáciu Olivová ratolesť a otvorila ňou nový front v sedem rokov zúriacej sýrskej občianskej vojne. Ankara nazvala operáciu Olivová ratolesť a otvorila ňou nový front v sedem rokov zúriacej sýrskej občianskej vojne. Afrín kontrolujú kurdské milície, známe ako Oddiely ľudovej sebaobrany (YPG), ktoré sú však zároveň spojencami USA v boji proti teroristickej organizácii Islamský štát (IS). Ankara označuje YPG za teroristickú organizáciu napojenú na zakázanú Stranu kurdských pracujúcich (PKK) v Turecku, ktorá tam bojuje za väčšiu autonómiu.


Sony Xperia XZ2: len zmena dizajnu niekedy nestačí (test)

V Sony stále dokážu vyrobiť vynikajúci smartfón, k dokonalosti čosi chýba.

Trvalo dlhých päť rokov, kým sa v Sony konečne dostali k výraznejšej zmene dizajnu svojich prémiových smartfónov. A možno čakali až príliš dlho. Xperia XZ2 je konečne unikátny prémiový smartfón: je výkonný, pekný, dobre fotí a, bohužiaľ, neustále padá z akéhokoľvek čo i len trochu nerovného povrchu. Hranatá minulosť značku síce odlišovala od konkurencie, no úprimne, nudila. Z pohľadu súčasnej špičky minuloročné modely pôsobili zastaralo a väčšinou dokázali osloviť len verných fanúšikov. Najnovšia generácia je konečne iná, výrazne krajšia, modernejšia - a pritom stále odlišná od konkurencie. Neženie sa za čo najmenším rámčekom okolo displeja, takže svoje staré zvyky z používania smartfónov nemusíte meniť. V zástupe modelov ako je iPhone X, Huawei P20 Pro alebo Samsung Galaxy S9 je Sony jednou z mála možností, keď môžete pohodlne držať smartfón aj naležato. V jednej ruke ho ale držte veľmi opatrne, zaoblený dizajn a telo z pevného skla Gorilla Glass 5 sa totiž šmýka. A šmýka sa veľmi: či už v suchej ruke, alebo na stole a sedačke. Vyhnite sa preto akémukoľvek nerovnému povrchu, stačí dokonca mierne prudšie posunúť stolík a telefón skončí na zemi. V Sony tak vytvorili dizajn veľkých kontrastov – smartfón sa drží v ruke veľmi príjemne, je dobre vyvážený a krásny na pohľad. No zároveň vám z tej ruky bude padať a neudrží sa ani na sedačke. Pri kúpe si preto rovno zoberte aj ochranný obal. Dobrou správou je, že v Sony nezabudli na fotografov a na spodnú časť pravej strany pridali tlačidlo spúšte fotoaparátu. Tento skvelý bonus však kompenzujú nevhodne umiestneným fotoaparátom, ktorý si aj po týždni používania budete mýliť so snímačom odtlačkov prstov. Pri držaní v ruke je totiž objektív presne tam, kde sa nachádza ukazovák. Kvôli snímaču musia jedinci s dlhšími prstami mierne zmeniť uchytenie smartfónu, s čím je znovu spojené riziko nechceného vypadnutia. Nová Xperia je jedným z najvýkonnejších smartfónov na trhu. Čip Snapdragon 845 má osem jadier, výkonnú grafickú časť Adreno 630 a množstvo noviniek zameraných na umelú inteligenciu a spracovanie fotografií a videa. DSP čip Hexagon 685 síce stále mierne zaostáva za riešením od Apple a Huawei, no v porovnaní s predchádzajúcim čipom v Snapdragone 835 výrobca sľubuje 3-násobný nárast výkonu pri spracovaní obrazu a pri AI úlohách. Teoretické možnosti čipu však konkrétny smartfón využívať nemusí. Xperia XZ2 by mohla zaznamenať 4K video pri rýchlosti 60 snímok za sekundu, no v skutočnosti túto rýchlosť zvláda len pri Full HD. Pri nižšom HD rozlíšení naopak prekračuje limity hardvéru, keďže video nahrá pri rýchlosti 120 alebo 960 snímok za sekundu. Zvyšná hardvérová výbava patrí skôr k lepšiemu priemeru: 4 gigabajty pre operačnú pamäť a 64 pre dáta dnes už nájdeme aj v strednej triede. Rýchla pamäťová karta je povinnou výbavou, hlavne ak plánujete nahrávať video v 4K rozlíšení. Konzervatívny prístup pri displeji býva dnes skôr výnimkou, preto je nová Xperia snom každého používateľa, ktorému prekážajú zaoblené boky displeja alebo výrez na jeho hornej časti. Jedinou modernou novinkou je pomer strán 18:9 a Full HD+ rozlíšenie 1080 x 2160 bodov pri 5,7-palcovej uhlopriečke. OLED displej musíte stále hľadať pri iných výrobcoch, no, úprimne, LCD displej od Sony je špičkou vo svojej kategórii. Je veľmi dobre kalibrovaný, farby sú reálne, kontrast veľmi dobrý a slnečných dní sa určite báť nemusíte. Z pohľadu čísiel a parametrov je fotoaparát pri novej Xperii miernym sklamaním. Vo svete duálnych fotoaparátov a extréme v podobe Huawei P20 Pro pôsobí Sony nevýrazne – rozlíšenie 19 MPx, svetelnosť f/2.0 a len digitálna stabilizácia obrazu. Snímač IMX400 ExmorRS nie je úplne nový, v Sony ho použili už pri niektorých produktoch. Pomohli vylepšenia softvéru, DSP čip je vytvorený v spolupráci Sony a Qualcomm, no Xperia XZ2 za súčasnou špičkou aj napriek tomu mierne zaostáva. Nemá vyslovene zlý fotoaparát, no v kritických chvíľach môže byť jeho výstup len priemerný. Najvýraznejším nedostatkom sú spomalené reakcie - len občas, no zvyčajne v ten najnevhodnejší moment. Pár krát sme totiž od stlačenia spúšte museli čakať aj niekoľko sekúnd, kým sa fotografia uložila. Dúfame, že tento problém firma odstráni s aktualizáciou, keďže DSP čip má k dispozícii vlastnú rýchlu vyrovnávaciu pamäť určenú práve na spracovanie fotografií a videa. Celý systém fotografovania a nahrávania videa je zatiaľ skvelý len na papieri, v reálnom svete sa skôr či neskôr stretnete s menším problémom. Navyše, nočná fotografia má svoje rezervy, hlavne ak by ste mali v druhej ruke na porovnanie najnovší model od Apple, Samsungu alebo od Huawei. Výrobca láka aj na kombináciu HDR displeja a HDR záznamu videa. Výsledok je vynikajúci, avšak len v prípade prezerania obsahu na HDR televízore, monitore, alebo priamo na obrazovke smartfónu. Zvyšok neuvidí žiadne zlepšenie, v skutočnosti môže byť takýto záznam na bežnej obrazovke ešte horší. Navyše, spojenie 4K rozlíšenia a HDR záznamu očividne vyťaží hardvér smartfónu naplno, keďže zobrazenie pri nahrávaní nie je úplne plynulé a rýchlosť záznamu je len filmových 24 snímok za sekundu. Systém Android 8.0 dostal od Sony niekoľko grafických a softvérových úprav. Agresívny prístup je našťastie minulosťou, takže si na doplnky a vzhľad systému zvyknete behom prvého dňa používania. Úpravy neobťažujú, akurát budete musieť akceptovať inak usporiadané položky v nastaveniach a odlišný prístup pri aktualizáciách systémových aplikácií. Tých našťastie nie je veľa, rovnako bol výrobca skromnejší pri inštalácii doplnkových programov. Ihneď po prvom spustení objavíte povinnú výbavu od Google, Amazonu a ochrancu v podobe AVG Protection. Chválime systém upozornení, keď sa na chvíľu rozsvieti obrazovka v špeciálnom čiernobielom režime a zobrazí všetky nové udalosti. Určite si nájdite hodinku pre potulky nastaveniami, je ich tu totiž viac, než obvykle. Okrem klasického bonusu v podobe úpravy teploty farieb po západe slnka sú zaujímavé profily, ktoré sa automaticky aktivujú v určitých situáciách. Napríklad v nastavený čas sa automaticky aktivuje tichý režim, upraví nastavenie farieb a zmení systém nabíjania tak, aby batérii neprekážala ani celá noc v nabíjačke. Podobných scenárov si môžete vytvoriť niekoľko, od práce až po cestovanie v hromadnej doprave. Zaujímavý je prístup k nabíjaniu, keď máte k dispozícii špeciálny režim Battery Care. Vtedy systém upravuje nabíjanie tak, aby batéria smartfónu bola nabitá čo najmenej času nad 90 percent. Xperia XZ2 je zaujímavý smartfón, ktorý sa ako jeden z mála nedrží všetkých najnovších trendov. Svoje miesto v kategórii prémiových modelov si aj napriek tomu zaslúži, veď minimálne po stránke výkonu a dizajnu patrí medzi súčasnú špičku. A že mu chýba moderný výrez na vrchnej časti displeja a na zadnej strane na nás pozerá len jeden objektív fotoaparátu? Ak nepatríte do skupiny obdivovateľov najnovších trendov, nemáte byť prečo nespokojní. Nová Xperia je jedným z mála smartfónov, ktorého používanie je také príjemné, že mu dokážete odpustiť tých pár prehreškov voči najlepšej konkurencii. Jedinou výraznejšou prekážkou pri kúpe tak môže byť fotoaparát. Niežeby bol zlý, no pri priamom porovnaní so súčasnou špičkou v niektorých oblastiach mierne zaostáva a k celkovému víťazstvu mu nepomôže ani 4K video s HDR. Pri cene mierne pod hranicou 800 eur je Xperia XZ2 veľmi dobrým prémiovým smartfónom, na jednoznačné víťazstvo však nestačí. Tu si budete musieť priplatiť za novinku XZ2 Premium, ktorá ponúkne duálny fotoaparát a displej s 4K rozlíšením. Čip: Snapdragon 845Výkon: 4 x 2,7 GHz + 4 x 1,7 GHzGrafika: Adreno 630Pamäť: 4 GBDáta: 64 GBDisplej: 5,7“, IPS, 1080 x 2160, HDRKomunikácia: GPS, NFC, LTE, BT 5.0, Wi-Fi 5GFoto: 19 MPx s f/2.0, 4K video pri 30 fpsBatéria: 3180 mAhHmotnosť: 198 gSystém: Android 8.0


RTVS podpíše novú zmluvu s agentúrou SITA

Zmluva RTVS s agentúrou SITA je vo výške 417 600 eur a je do 31. decembra 2019.

BRATISLAVA. Rozhlas a televízia Slovenska (RTVS) podpíše nové zmluvy s tlačovými agentúrami, verejnoprávnou Tlačovou agentúrou Slovenskej republiky (TASR) aj so súkromnou SITA Slovenskou tlačovou agentúrou. Vyplýva to zo zámerov RTVS podpísať zmluvy nad stotisíc eur, ktoré prezentoval generálny riaditeľ RTVS Jaroslav Rezník na dnešnom rokovaní Rady RTVS. RTVS podpíše spolu niekoľko desiatok nových zmlúv, ide najmä o zmluvy, ktoré sa uzatvárajú na kratšie obdobie, na rok či dva, napríklad na výrobu konkrétnych audiovizuálnych diel. Sú medzi nimi aj zmluvy so SOZA, rôznymi filmovými produkčnými spoločnosťami, Národným filmovým archívom Praha na nákup licenčných práv k 36 filmom a mnohé ďalšie. Ako radu informoval Rezník, zmluva s Tlačovou agentúrou Slovenskej republiky je o dodávaní, odbere a využívaní spravodajského servisu a zmluva so SITA je o dodávaní spravodajského servisu, denného monitoringu a monitoringu tlačovej agentúry. Ako počas rokovania povedal člen Dozornej komisie Rady RTVS Peter Kubica, zmluva so SITA je vo výške 417 600 eur a je do 31. decembra 2019. Generálny riaditeľ RTVS Jaroslav Rezník sa rozhodol začiatkom roka predčasne odstúpiť od trojročnej zmluvy so SITA, na základe ktorej mal RTVS do konca roka 2019 využívať spravodajský servis agentúry SITA a zároveň dostávať od SITA aj monitoring. SITA označila odstúpenie od zmluvy za protiprávne a neplatné. Vyvolalo to rokovania RTVS a SITA, ktoré vyústili do vypracovania novej zmluvy. Na tému upozornil spravodajský portál Aktuality.sk.


STĹPČEK MARTINY JUHÁSZOáza pokoja v strede sídliska

Mnohí sa chodia „venčiť“ do megalomanských nákupných centier. Aj v meste sa to však dá aj inak.

Pre proper záhradkára je pohľad na toho, kto si obrába svoje políčko s veľkosťou 80 x 120 centimetrov smiešny. Aj nás s manželom rodičia zo začiatku podpichovali a vždy, keď telefonujem zo starkou, nezabudne sa ma opýtať ,či som už bola poliať „pole“. No keď si vytiahneme zo zeme (aj keď na vyvýšenej palete) reďkovku vypestovanú zo semienka, je to paráda. No a čo, že celá naša úroda bola asi 15 kusov. Navyše záhradná grilovačka uprostred sídliska má svoje čaro. Obkolesení stromami a parkom nikoho nerušíme a užívame si čas strávený v prírode. Že máme ísť do lesa? Pre mestské typy je to akurát. A navyše, kým si zbalíme veci a dôjdeme cez pracovný týždeň k ohnisku, nie je ešte tma. Na rozdiel napríklad od cesty na Kolibu. Na urbánny rozvoj, vytvorenie komunity, sociálnej oázy pokoja či envirocítenia stačí často len sedliacky rozum. A oveľa menej peňazí ako samospráva niekedy vyhadzuje na umelé megalomanské projekty.


Mladý Brazílčan definitívne posilnil Slovan. Môže zatraktívniť herný prejav, tvrdí Kmotrík

Loading
 ... BRATISLAVA. ŠK Slovan Bratislava potvrdil príchod brazílskeho futbalového útočníka Rafaela Rataa. Dvadsaťtriročný ofenzívny univerzál prichádza do tímu jesenného majstra Fortuna ligy na hosťovanie na konca sezóny z ukrajinského klubu Zaria Lugansk. V zmluve je zahrnutá aj opcia na následný trvalý prestup. Brazílčan úspešne absolvoval lekársku prehliadku a pripojil sa k slovanistom na sústredení v Turecku. "Som rád, že Ratao úspešne absolvoval podrobnú lekársku prehliadku a dnes ho môžeme oficiálne oznámiť ako našu novú posilu. Sľubujeme si od neho zvýšenie konkurencie v ofenzívnej formácii, kde môže nastúpiť prakticky na akomkoľvek poste," uviedol viceprezident Slovana Ivan Kmotrík ml. pre web klubu. "Sledovali sme ho od jeho príchodu z Brazílie na Ukrajinu, kde sa ukazoval veľmi dobre a naznačil svoj potenciál. Osobne sme ho sledovali aj v zápasoch Európskej ligy, keď skóroval proti Brage i Lipsku. Do nášho mužstva prinesie typickú brazílsku kreativitu a nápaditosť, môže ešte zatraktívniť náš herný prejav a zvýšiť ofenzívnu silu tímu,“ doplnil. "Som šťastný, že môžem zabojovať o angažmán v Slovane Bratislava. Budem sa snažiť ukázať svoj potenciál a predovšetkým pomôcť tímu v boji o titul. Možnosť zotrvania v Slovane je pre mňa veľkou motiváciou a urobím pre to maximum. Počas pôsobenia na Ukrajine som nastupoval na pozícii podhrotového hráča alebo útočníka, dokážem sa prispôsobiť obom postom. Teším sa, že budem nosiť belasý dres,“ povedala nová akvizícia ŠK Slovan Ratao.


Úrad pre obstarávanie preveruje projekt nemocnice na Rázsochách

Architekti žiadajú zrušenie obstarávania.

BRATISLAVA. Úrad pre verejné obstarávanie (ÚVO) preveruje a vyhodnocuje informácie a skutočnosti viažuce sa k zákazke projektu novej Univerzitnej nemocnice Bratislava v lokalite Rázsochy. "Keďže na úrade momentálne prebieha konanie o námietkach, ktoré ešte nie je právoplatne ukončené, nebude poskytovať ďalšie informácie,“ uviedla pre agentúru SITA hovorkyňa ÚVO Janka Zvončeková. Slovenská komora architektov v utorok požiadala úrad, aby zrušil obstarávanie projektu nemocnice na Rázsochách. Ako komora uviedla v tlačovej správe, obrátila sa na úrad, aby začal konanie o preskúmavaní úkonov Ministerstva zdravotníctva (MZ) pri vyhlásení verejného obstarávania na zákazku "Komplexná príprava projektu novej Univerzitnej nemocnice Bratislava v lokalite Rázsochy". Predmetom sporného verejného obstarávania je podľa komory architektonické a urbanistické riešenie, projektová dokumentácia a súvisiace projekčné a inžinierske činnosti na stavbu novej Univerzitnej nemocnice na Rázsochách. "Jediným kritériom ministerstva zdravotníctva na výber projektanta pre návrh najšpičkovejšieho medicínskeho pracoviska na Slovensku je cena. Nie kvalita architektonického riešenia či kvalita a hospodárnosť stavby ani efektívnosť a energetická úspornosť budúcej prevádzky, ale len najnižšia cena. Predpoklad, že výsledkom najlacnejšieho projektu bude to najkvalitnejšie možné riešenie, je prinajmenšom otázny, ak nie úplne scestný," uviedla komora architektov. Komora tiež tvrdí, že náklady na samotné projektové práce sú pritom len zlomkom nákladov na realizáciu stavby, pričom ich kvalita je pre celú investíciu rozhodujúca. Komora tvrdí, že vzhľadom na dôležitosť a charakter Univerzitnej nemocnice na Rázsochách je pre kvalitný výsledok celého procesu prípravy tejto náročnej investície z verejných zdrojov jedinou možnou formou obstarávania súťaž návrhov. "Navyše, vzhľadom na predpokladanú hodnotu zákazky, je takýto spôsob obstarávania pre vyhlasovateľa zo zákona povinný," pripomenula komora. Keďže ministerstvo zdravotníctva podľa architektov nevyužilo zákonom stanovený postup, môže ním zvolený postup a metóda viesť k tomu, že úspešný uchádzač – s jediným kritériom najnižšej ceny – neposkytne najhospodárnejšiu a najefektívnejšiu ponuku. Využitie súťaže návrhov podľa komory umožňuje vyhlasovateľovi získať v oblasti architektúry, územného plánovania, stavebného inžinierstva a spracovania dát návrh, ktorý vyberie odborná porota z viacerých návrhov predložených do súťaže návrhov, pričom cena môže byť tiež jedným z kritérií.


Parlament zvolil predsedu Úradu pre verejné obstarávanie

Úrad pre verejné obstarávanie povedie Miroslav Hlivák.

BRATISLAVA.Parlament v stredu zvolil za nového predsedu Úradu pre verejné obstarávanie (ÚVO) na päť rokov advokáta Miroslava Hliváka. V tajnom hlasovaní získal 78 zo 104 platných hlasov, proti bolo 21 poslancov a piati sa zdržali. Päť odovzdaných hlasov bolo neplatných. Kandidáta na šéfa inštitúcie dozerajúcej na priebeh verejných obstarávaní navrhla parlamentu vláda. Hlivák sa ujme funkcie 14. septembra a vystrieda tak doterajšiu predsedníčku ÚVO Zitu Táborskú, ktorej nedávno uplynulo päťročné funkčné obdobie.Hliváka ako kandidáta na predsedu ÚVO pôvodne navrhla Právnická fakulta Univerzity Komenského v Bratislave. Novozvolený šéf ÚVO je partnerom Advokátskej kancelárie Soukeník - Štrpka, s. r. o., z Bratislavy.Poslanci po zhruba polhodinovej rozprave o návrhu vlády na voľbu predsedu ÚVO najprv rozhodli 76 hlasmi zo 121 prítomných o tajnom hlasovaní. Návrh vlády zdôvodnila ministerka spravodlivosti Lucia Žitňanská (Most - Híd) s tým, že členovia vlády vybrali kandidáta na základe verejného vypočutia deviatich uchádzačov z 30. augusta. Počas rozpravy v parlamente, pred hlasovaním o novom šéfovi ÚVO, opozícia výber Hliváka kritizovala. Poslanec Ondrej Dostál (SaS) pripomenul, že mimovládne organizácie "dali ruky preč" od druhého kola voľby šéfa tendrového úradu. "To svedčí o mnohom," konštatoval poslanec. Hliváka označili opoziční poslanci za kandidáta vládnej strany Most-Híd. "Ak politická strana dá svojho človeka a tvári sa pri tom, že je to nezávislý odborník, tak to je asi to najhoršie. Už ak je to politická nominácia, tak nech je to otvorene priznané," dodal poslanec. Poslanec Gábor Grendel zároveň pripomenul slová predsedu vlády Roberta Fica (Smer), ktorý v minulosti uviedol, že predseda ÚVO by mal patriť opozícii. Buď je teda podľa neho Most-Híd opozičnou stranou a v tom prípade ju víta v opozícii, alebo Fico nehovoril pravdu. "A to si neviem predstaviť," dodal Grendel. Hlivák je právnik, ktorý počas verejného vypočutia na Úrade vlády, označil za tri základné piliere svojho projektu pre ÚVO profesionalizáciu úradu, predvídateľnosť jeho konania a rozhodovania a výchovu novej generácie odborníkov v oblasti verejného obstarávania. "Ak sa chceme o týchto pilieroch rozprávať, ak chceme pohnúť systém verejného obstarávania vpred, musíme si jasne zadefinovať, že verejné obstarávanie považujeme za predmet verejného záujmu," zdôraznil Hlivák. Jeho hlavným zámerom pri budovaní vážnosti a odbornosti úradu je optimalizovať jeho fungovanie. Okrem iného by chcel vytvoriť aj stavovskú organizáciu pre verejné obstarávanie - komoru verejného obstarávania. Hlivák zároveň odmietol, že by mal blízko k vládnej strane Most-Híd, alebo že by sa v súvislosti s kandidatúrou na post šéfa ÚVO stretol s nejakým politikom. "So žiadnymi politikmi som sa o kandidatúre ani o mojom projekte nerozprával," uviedol po verejnom vypočutí. O post predsedu ÚVO sa uchádzali aj Helena Polónyi, Martin Hasay, Matej Sliška, Matúš Džuppa, Ingrid Šikulajová, Elena Sivová, Zita Táborská a Peter Kubovič. Dvaja poslední menovaní sa zúčastnili aj na prvom kole výberu. Ani jeden z kandidátov, ktorí sa vtedy predstavili na verejnom vypočutí, však nezískal potrebný počet hlasov členov vlády. Úrad vlády preto vyhlásil opätovnú výzvu na prihlásenie kandidátov na predsedu ÚVO s termínom do konca júla.


Čína označila Pompea za klamára pre výroky o Venezuele

Peking je hlavným veriteľom Venezuely a udržiava si vzťahy s vládou prezidenta Madura.

PEKING. Čína v pondelok ostro skritizovala amerického ministra zahraničných vecí Mikea Pompea za obvinenie Pekingu z predlžovania krízy vo Venezuele a ministrove výroky označila za "klamstvá". Informovala o tom tlačová agentúra AFP. Peking je hlavným veriteľom Venezuely a udržiava si vzťahy s vládou prezidenta Nicolása Madura, ktorý sa teší aj podpore Ruska. Hovorca čínskeho rezortu diplomacie Lu Kchang uviedol, že Pompeo "zlomyseľne očiernil" vzťahy Číny s Latinskou Amerikou a že je to práve Washington, ktorý berie tento región ako svoj "zadný dvor", teda svoje vlastné územie. "Niektorí politici USA už určitý čas zverejňujú takéto úsudky, volia takúto formu očierňovania Číny po celom svete a všade rozdúchavajú plamene a rozosievajú spory," povedal hovorca Lu Kchang. "Tieto slová a činy sú hodné opovrhnutia. Ale klamstvá zostanú klamstvami, aj keď ich poviete tisíckrát - stále sú to klamstvá. Pán Pompeo, prestaňte," dodal hovorca čínskeho ministerstva zahraničných vecí. Pompeo v piatok 12. apríla v prejave v Čile povedal, že finančné podporovanie Madurovho režimu Pekingom "pomohlo vyvolať a predĺžiť krízu vo Venezuele". Pompeo ukončil cestu po štyroch krajinách Latinskej Ameriky v nedeľu návštevou kolumbijského mesta Cúcuta na hranici s Venezuelou, cez ktoré prichádzajú tisíce Venezuelčanov utekajúcich pred politickou a hospodárskou krízou vo svojej vlasti. Pompeo v prejave znovu v mene USA vyzval Madura, aby odstúpil. Washington a desiatky ďalších štátov uznali za legitímneho lídra Venezuely opozičného vodcu Juana Guaidóa.


Príspevok na presťahovanie za prácou využila stovka nezamestnaných

Výkonný riaditeľ Podnikateľskej aliancie Slovenska hovorí o fiasku.

BRATISLAVA. Príspevok na presťahovanie za prácou, ktorý od začiatku mája minulého roka zaviedli poslanci NR SR za Smer, za osem mesiacov vlaňajška využilo 108 nezamestnaných. Na výplatu tohto príspevku, ktorý môže dosiahnuť až 4 000 eur a v prípade manželov až 6 000 eur, úrady práce vynaložili vyše 105 tisíc eur. Vyplýva to z vyhodnotenia aktívnej politiky trhu práce zarok 2018, ktoré vypracovalo Ústredie, práce, sociálnych vecí a rodiny SR. "Číslo je plne adekvátne množstvu byrokracie a nevýhodnosti tohto príspevku zo strany štátu," povedal pre agentúru SITA výkonný riaditeľ Podnikateľskej aliancie Slovenska (PAS) Peter Serina. Tento príspevok nepovažuje za kľúčový pri znižovaní nezamestnanosti dlhodobo nezamestnaných. "Je evidentné, že takto nastavený príspevok je vzhľadom na niekoľko desiatok tisíc dlhodobo nezamestnaných viac fiaskom ako úspechom a je potrebné zmeniť jeho parametre," povedal. Ústredie práce a sociálnych vecí by podľa neho malo analyticky zhodnotiť, prečo tento príspevok využilo "len tak málo ľudí". Ak má podľa neho vláda záujem na tom, aby sa ľudia kompletne vysťahovali z oblastí, kde nie je práca, teda ak vláda sleduje vyľudnenie konkrétnych území, má na to lepšie nástroje. "Napríklad z východného Slovenska pracuje v Írsku, v Českej republike, či vo Veľkej Británii množstvo ľudí a žiadny príspevok na to nepotrebujú," upozornil. Riaditeľovi PAS nie je jasné, akú aktívnu politiku štát týmto príspevkom robí. "Mám za to, že ak sa má nezamestnaný presťahovať s celou rodinou do úplne nového prostredia, kde nemá žiadne sociálne väzby, tak potom je tento príspevok zúfalo malý a nestojí za všetko to riziko a vybavovačky, ktoré ho čakajú," tvrdí Serina. Na druhej strane, ak sa podľa neho niekto rozhodne presťahovať aj s rodinou, urobí tak aj bez príspevku štátu a v tom prípade mu príspevok môže pomôcť. Otázne však podľa Serinu je, aká je informovanosť o príspevkoch aktívnej politiky práce. "Chcelo by to lepšiu kampaň, určite už na stredných a vysokých školách by mali žiaci dostávať informáciu o tom, aké sú možnosti, aké sú príspevky zo strany štátu," povedal. Ak chce štát robiť aktívnu politiku trhu práce, podľa riaditeľa PAS by mal smerovať k tomu, aby zamestnanci s najnižšími príjmami neplatili žiadne odvody a dane. "Mali by dlhodobo nezamestnaným, ak majú dlhy, pomôcť zbaviť sa dlhov, narábať s ich motiváciou pracovať, a ak nemajú záujem pracovať, mali by ich z evidencie vyradiť," tvrdí Serina. "Tento počet využití považujem za neadekvátny, podobne ako pri mnohých opatreniach na podporu zamestnania," uviedol pre agentúru SITA analytik Nadácie F. A. Hayeka Martin Reguli. Hlavný problém vidí v povinnosti zmeny trvalého pobytu. "Toto vyžaduje buď kúpu nehnuteľnosti alebo aspoň dlhodobý prenájom a dohodu s majiteľom, z ktorej pre neho môžu vyplývať viaceré komplikácie, pre ktoré ju veľa majiteľov bytov odmieta," upozornil. Ako dodal, zameranie tohto opatrenia by zmenil smerom k podpore mobility pracovnej sily, alebo by zmenil podmienku trvalého bydliska na prechodné bydlisko s úpravou, ktorá by motivovala majiteľov bytov na prenájom, aby poskytovali svoje byty ľahšie na takéto účely.Príspevkom na presťahovanie za prácou chceli poslanci za Smer zvýšiť motiváciu nezamestnaných prijať prácu aj vo väčšej vzdialenosti od miesta trvalého pobytu. Tento príspevok môžu využiť nezamestnaní, ktorí v súvislosti so získaním zamestnania zmenia trvalý pobyt a nové miesto trvalého pobytu je od pôvodného miesta vzdialené najmenej 70 kilometrov. Príspevok slúži na úhradu nákladov súvisiacich s presťahovaním zamestnanca do miesta nového trvalého pobytu, ako aj na úhradu nájomného alebo iných plnení súvisiacich s užívaním bytu.


Španieli zachytili pri Gibraltare dve lode s utečencami

MADRID. Španielska námorná záchranná služba zaistila v pondelok v Stredozemnom mori celkovo 109 ľudí, ktorí sa zo severu Afriky mali v úmysle preplaviť k južnému pobrežiu Španielska. Informovala o tom agentúra AP. Prvé plavidlo s 52 utečencami na palube zachytili španielski záchranári v západnej časti Gibraltárskeho prielivu, v druhej lodi neďaleko odtiaľ sa nachádzalo 49 ľudí. Iná záchranárska loď vyzdvihla tiež v Gibraltárskom prielive z malej rybárskej bárky osem utečencov. Španielska námorná záchranná služba tiež uviedla, že v nedeľu vyzdvihli jej príslušníci z palúb piatich rozličných plavidiel celkovo 160 migrantov. Migranti prichádzajú zo severnej Afriky do Španielska často na preplnených a chatrných plavidlách. V poslednom čase, keď je more pokojné a počasie priaznivé, ich do tam prichádza čoraz viac.


Z cyperského jazera vytiahli kufor s ostatkami zabitej ženy

Žena je pravdepodobne jednou z obetí 35-ročného vojenského kapitána, ktorý sa priznal k vražde siedmich cudziniek.

MITSERO. Z dna jazera v nefunkčnej bani v cyperskej obci Mitsero vytiahli kufor, v ktorom sa podľa polície nachádzajú rozkladajúce sa ostatky ženy. Tie pravdepodobne patria jednej z obetí vojenského dôstojníka, ktorý sa priznal k zabitiu siedmich žien a dievčat zo zahraničia. Kufor z jazera vytiahol potápač v nedeľu, pričom musel mať na sebe ochranný oblek, pretože voda v ňom má vysokú úroveň toxicity.Tridsaťpäťročný vojenský kapitán z Cypru podľa tamojších úradov povedal vyšetrovateľom, že dal telá troch jeho obetí do kufrov a odhodil ich do jazera. Kufor, ktorý vytiahli v nedeľu, je jeden z dvoch, ktoré lokalizovali deň predtým. Po treťom kufri ešte úrady pátrajú.


Trump žiada Ugandu, aby pátrala po unesenej Američanke

Endicottovú a jej sprievodcu uniesli 2. apríla večer počas safari v Národnom parku kráľovnej Alžbety.

KAMPALA. Americký prezident Donald Trump v pondelok uviedol, že americkí turisti sa v Ugande nebudú cítiť bezpečne, kým tamojšie úrady nevypátrajú únoscov americkej turistky, ktorá zmizla v stredu spolu so svojím ugandským sprievodcom zo známeho safari parku. Informovala o tom agentúra DPA. "Uganda musí tých únoscov americkej turistky a jej ugandského sprievodcu nájsť, až potom sa tam ľudia budú cítiť bezpečne. Transparentne a rýchlo ich postavte pred spravodlivosť!" napísal na Twitteri americký prezident. Trump tak reagoval na tvít ugandského prezidenta Yoweriho Museveniho, ktorý vyzval zahraničných turistov, aby sa nebáli navštevovať Ugandu. Tú nazval "perlou Afriky" a sľúbil, že Uganda izolované "skupiny zločincov" zlikviduje. Kalifornčanku Kimberly Sue Endicottovú a jej sprievodcu Jeana Paula Mirenga Remeza uniesli 2. apríla večer počas safari štyria ozbrojení muži oblečení vo vojenských uniformách v Národnom parku kráľovnej Alžbety, ktorý je obľúbenou turistickou destináciou. Žijú v ňom levy, slony, hrochy a v jeho blízkosti sa nachádzajú aj biotopy goríl. Ozbrojenci sa následne prostredníctvom Endicottovej mobilu spojili s políciou a v stredu požiadali o výkupné 500.000 dolárov. Či v tomto prípade bolo výkupné zaplatené, nie je jasné. Uganda však zaplatenie výkupného odmieta s tým, že zločincom výkupné nevypláca. "Polícia a vláda výkupné zločincom nedávajú. V otázke tohto výkupného sa obráťte na rodiny tých ľudí," uviedol pre DPA hovorca polície Fred Enanga.